Soldier Field

Soldier Field on staadion USA-s Illinoisi osariigis Chicagos Near South Side'i linnaosas.

Staadion on avatud 1924. aastal. Alates 1971. aastast on Soldier Field olnud ameerika jalgpalliklubi Chicago Bearsi kodustaadion. Soldier Field on vanim National Football League'i (NFL) staadion. 2020. aastal sai see lisaks Major League Socceri klubi Chicago Fire FC kodustaadioniks.

Ajaloo jooksul on Soldier Field olnud veel paljude spordivõistkondade kodustaadioniks, muuhulgas oli see 1959. aastal NFL-i klubi Chicago Cardinalsi (praegune Arizona Cardinals) kodustaadion ja aastatel 1966–1973 Chicago Illinoisi Ülikooli ameerika jalgpalli meeskonna kodustaadion.

Staadionil on peetud 1994. aasta jalgpalli maailmameistrivõistluste, 1999. aastal naiste jalgpalli maailmameistrivõistluste ja mitmete CONCACAF Gold Cup'i turniiride kohtumised.

Staadionil on toimunud paljude kuulsate artiste kontserdid. Teiste seas on seal esinenud Pink Floyd, The Rolling Stones, Madonna, Paul McCartney, Grateful Dead, U2, Bon Jovi, Taylor Swift, One Direction, Beyoncé, Guns N' Roses, Coldplay ja Metallica.

Staadioni renoveeriti aastatel 2002–2003. Staadion mahutab 61 500 pealtvaatajat.


Erlauf

Erlauf on 70 km pikkune jõgi Austrias Alam-Austria ja Steiermargi liidumaal. Pöchlarni juures suubub see Doonausse.


2003. aasta Euroopa kuumalaine

2003. aasta Euroopa kuumalaine oli kuumim Euroopas registreeritud suvi alates vähemalt 1540. aastast.

Hinnanguliselt hukkus kuumalaine tõttu enam kui 72 000 inimest

Eriti rängalt tabas kuumalaine Prantsusmaad. Põua tõttu tekkis mõnedes Lõuna-Euroopa piirkondades ikaldus.


Clinton (Indiana)

Clinton on linn USA-s Indiana osariigis Vermillioni maakonnas. Clinton paikneb Wabashi jõe ääres. Kirdes piirneb Clinton umbes 1300 elanikuga Fairview Parki linnaga. Wabashi jõe vastaskaldal asub Parke'i maakond. Linna lähedalt möödub maantee U.S. Route 41, mis viibib põhja poole minnes Chicagosse ja lõuna poole minnes Nashville'i.

Elanike arv on 2020. aasta rahvaloenduse kohaselt 4831. Aastal 2010 oli elanikke 4893.

Linn asutati 1829. aastal ja nimetati New Yorgi osariigi endise kuberneri DeWitt Clintoni (1817–1822 ja 1825–1828) järgi. Paljud Clintoni esimestest elanikest olid kivisöekaevandustes töötanud immigrandid, kes olid peamiselt pärit Itaaliast. Veel saabus palju sisserändajaid Austriast ja Šotimaalt. Elanike arv saavutas Clintonis oma suurima taseme 1920. aastal, mil seal elas ligi 11 000 inimest. Pärast seda, kui kaevandused suleti, on elanike arv linnas peaaegu püsivalt langenud.

1893. aastal alustas Clintonis tööd tellisetehas Clinton Paving and Building Brick Company, kus toodeti päevas 40 000 telliskivi.

Alates 1966. aastast on linnas Itaalia pärandi tähistamiseks toimunud Little Italy Festival.


10. üksik mägiründebrigaad

10. üksik mägiründebrigaad Edelveiss (ukraina keeles 10 окрема гірсько-штурмова бригада "Едельвейс") on Ukraina maavägede väeüksus.


Dyer

Dyer on linn USA Indiana osariigis Lake'i maakonnas, Chicago kagupoolne eeslinn.

Elanike arv oli 2020. aasta Ameerika Ühendriikide rahvaloenduse andmetel 16 517. Aastal 2010 oli elanikke 16 390.

Dyer piirneb põhjas Munsteri linnaga, idas Schererville'i linnaga ning läänes Illinoisi osariigiga.

Dyer on asutatud 1838. aastal. Linnaõigused sai see 24. jaanuaril 1910.

Dyeris asub Chicago ja New Yorgi vahel kulgeva Amtraki reisirongiliini peatus.


Jakob Ingebrigtsen

Jakob Ingebrigtsen (sündinud 19. septembril 2000 Sandnesis) on norra jooksja, olümpiavõitja ja maailmameister.

Ingebrigtsen jõudis Euroopa keskmaajooksu paremikku 16-aastaselt. 2017. aastal sai temast Eugene'i Teemantliiga etapil noorim jooksja, kes läbinud miilijooksu alla 4 minuti. Juulis püstitas ta juunioride Euroopa rekordi 3000 meetri takistusjooksus 8.26,81. 2017. aasta juunioride Euroopa meistrivõistlustel võitis ta kuldmedali 5000 meetri jooksus ja 3000 meetri takistusjooksus.

2018. aastal võitis ta Euroopa meistrivõistlustel Berliinis kuldmedali 1500 meetri ja 5000 meetri jooksudes. Juunioride maailmameistrivõistlustel Tamperes võitis ta hõbeda 1500 meetri jooksus ja pronksi 5000 meetri jooksus.

2019. aastal tuli Ingebrigtsen Glasgow's Euroopa sisemeistriks 3000 meetri jooksus ning võitis 1500 meetri jooksus Marcin Lewandowski järel hõbeda. Suvel uuendas ta juunioride Euroopa rekordeid 1500 ja 5000 meetri jooksudes. Sügisestel maailmameistrivõistlustel Dohas oli ta 1500 meetri jooksus neljas ja 5000 meetri jooksus viies. Oktoobris aitas ta Ineos 1:59 Challenge'il tempomeistrina kaasa Eliud Kipchoge alla kahe tunni maratonijooksule.

2021. aastal võitis Ingebrigtsen Torunis Euroopa sisemeistrivõistlustel kullad 1500 meetri jooksus ja 3000 meetri jooksus. Juunis ületas ta Firenze Teemantliiga etapil Mohammed Mourhitile kuulunud 5000 meetri jooksu Euroopa rekordi ajaga 12.48,45. Olümpiamängudel Tokyos keskendus ta 1500 meetri jooksule ning tuli olümpiarekordi ning Euroopa rekordi 3.28,32-ga Timothy Cheruiyoti ning Josh Kerri ees olümpiavõitjaks.

2022. aasta sisehooajal püstitas Ingebrigtsen 1500 meetri jooksu sisemaailmarekordi 3.30,60. Sisemaailmameistrivõistlustel Belgradis oli ta samal distantsil etiooplase Samuel Tefera järel teine. Maailmameistrivõistlustel võitis ta 1500 meetri jooksus briti Jake Wightmani järel hõbeda. 5000 meetri jooksus tuli ta Jacob Kropi ja Oscar Chelimo ees maailmameistriks.

2023. aasta Euroopa sisemeistrivõistlustel Istanbulis võitis Ingebrigtsen 1500 meetri jooksus kuldmedali võistluste rekordiga 3.33,95. 3000 meetri jooksus tuli ta Euroopa meistriks Norra rekordiga 7.40,32.

2023. aasta maailmameistrivõistlustel Budapestis kaitses ta 5000 meetris maailmameistritiitlit, kuid jäid 1500 meetris taas teiseks, kaotades finišisirgel briti jooksjale Josh Kerrile.

2022. aastal tuli ta 1500 meetri jooksus Teemantliiga üldvõitjaks.

Ingebrigtsen on Daniel Komeni järel teine sportlane, kes suutnud joosta 1500 meetrit alla 3.30, 3000 meetrit alla 7.30 ja 5000 meetrit alla 12.50.

2018. aastal valiti ta Norra aasta sportlaseks.


Maailmarahu (skulptuur)

"Maailmarahu" (soome keeles "Maailman rauha" või "Rauha maailmalle", rootsi keeles "Världsfreden", vene keeles "Мир во всем мире") on pronksskulptuur, mille Moskva linn kinkis 1989. aastal Helsingi linnale. Skulptuur avati Helsingis Hakaniemenrantas 14. jaanuaril 1990 – kaks kuud peale Berliini müüri langemist. Kuju autor on Oleg Kirjuhhin.

Kuju teisaldati augustis 2022.


No Cav

No Cav on ajakirjanduslik termin, mida kasutatakse tähistamaks suurt Itaalia protestiliikumist, mis tekkis 21. sajandi alguses [ ja mis koosnes kodanike ühendustest ja rühmadest, mida ühendas Apuani Alpides asuvate Carrara marmorikarjääride kriitika.


You Got It

"You Got It" on Ameerika laulja Roy Orbisoni laul 22. stuudioalbumilt "Mystery Girl" (1989). Lugu avaldati postuumselt 3. jaanuaril 1989, pärast Orbisoni surma südamerabanduse tagajärjel 6. detsembril 1988.

Orbison jõudis seda laulda otseesituses ainult ühe korra – Belgias Antwerpenis Diamond Awards Festivalil 19. novembril 1988, kõigest 17 päeva enne surma. Esitusest jäädvustatud materjal inkorporeeriti hiljem laulu muusikavideosse.

Laulust sai Orbison esimene hittsingel 25 aasta järel peale laulu "Oh, Pretty Woman" 1964, aastal, jõudes esikümnesse üle maailma – Billboard Hot 100 9. ja Suurbritannia edetabelis 3. kohale.


Presque Isle

Presque Isle on linn USA-s Maine'i osariigis, Aroostooki maakonna suurim linn. See asub Aroostooki jõe kaldal.

Elanike arv on 2020. aasta rahvaloenduse kohaselt 8797. Aastal 2010 oli elanikke 9692.

Presque Isle'is valitseb pikkade ja külmade talvede ning lühikeste suvedega niiske mandriline kliima. Keskmine õhutemperatuur on jaanuaris –6...–13 °C ja juulis 13–25 °C. Sademeid langeb 896 mm/a. Lumesadu esineb aastas 225 cm.

Linnas tegutseb umbes 1500 üliõpilasega Maine'i Ülikooli süsteemi kuuluv University of Maine at Presque Isle.

Linna lähedal asub rahvusvaheline lennujaam. Läbi linna kulgeb maantee Route 1.

Presque Isle'is on korraldatud laskesuusatamise maailma karikasarja etappe.


California Blue

"California Blue" on laul, mille kirjutasid Roy Orbison, Jeff Lynne ja Tom Petty. The Authorized Roy Orbisoni andmetel salvestas Orbison laulu 1988. aasta aprillis Mike Campbelli garaažis Los Angeleses. Kategooria:1989. aasta singlid Kategooria:Roy Orbisoni singlid


Keldriämblik

Keldriämblik (Metellina merianae, Meta merianae) on liik ämblikulisi sugukonnast sireämbliklased (Tetragnathidae).

Eestis üks tavalisemaid liike keldrites, ent elab ka metsas pimedates ja väga varjatud kohtades (vanad kännud, juurealused ja tüveõõnsused).

Keha on 6–10 mm pikk, tagakeha mustriline ja jalad vöödilised. Koob väikesi ratasvõrke. Munakookonid on kerajad ja ripuvad niidi otsas. Toitub putukatest ja kakanditest.


Nii või naa

"Nii või naa" on eesti laulja Jüri Pootsmanni laul. Lugu avaldati digitaalse allalaadimisena 3. juunil 2016 Universal Music Groupi kaudu. Kategooria:2016. aasta singlid Kategooria:Jüri Pootsmanni singlid


Ocean City

Ocean City on kuurortlinn Ameerika Ühendriikides Marylandi osariigis Worcesteri maakonnas. Elanike arv on 2020. aasta rahvaloenduse kohaselt 6844. Aastal 2010 oli elanikke 7102. Suviti tõuseb elanike arv linna saabuvate suvitajate toel paarikümne kuni paarsaja tuhandeni.

Linn asub Atlandi ookeani ääres.

Esimene hotell avati Ocean Citys 1875. aastal. 1880. aastal Ocean City linnaõigused.

Ocean Citys valitseb kuumade ja niiskete suvede ning jahedate talvedega niiske lähistroopiline kliima. Asukoha tõttu Atlandi ookeani ääres püsivad kevadel ja suvel õhutemperatuurid mõõdukad. Keskmine õhutemperatuur juulis on 21 °C. Üle 30 °C tõuseb õhutemperatuur aastas keskmiselt 10 päeval. Atlandi ookean tingib samuti pehme talve. Jaanuari keskmine õhutemperatuur on 3 °C.

Sademete hulk on aasta läbi võrdlemisi ühtlane. Aastas sajab keskmiselt 1076 mm. Piirkonda võivad tabada orkaanid ja troopilised tormid.

Ocean City sõpruslinnad on Finale Ligure Itaalias, Pärnu Eestis ja Virginia Beach USA-s Virginia osariigis.


Edgartown

Edgartown on linn USA-s Massachusettsi osariigi ranniku lähedal Martha's Vineyardi saarel. Edgartown on Dukesi maakonna halduskeskus. Elanike arv on 2010. aasta seisuga 4067.

Edgartown asub Martha's Vineyardi idarannikul. Edgartowni vastas asub 15,9 km² suurune Chappaquiddicki saar, millega on parvlaevaühendus.

Edgartowni rajasid 1642. aastal inglise asunikud. Algselt asustasid saart vampanoagi indiaanlased. Linn on saanud nime hilisema Inglismaa kuninga James II 1671. aastal kolmeaastasena surnud Cambridge'i hertsogist poja Edgari mälestuseks. Edgartown sai linnaõigused 8. juulil 1671. 19. sajandil sai Edgartown vaalapüüdjate sadamaks. Tänapäeval on Edgartowni peamiseks majandusharuks turism.

Edgartownis valitseb mereline kliima. Keskmine õhutemperatuur on jaanuaris −5...3 °C ja juulis 17–26 °C. Kõrgeim mõõdetud õhutemperatuur on 37 °C ja kõige madalam −23 °C. Aasta keskmine sademete hulk on 1169 mm. Sademeid langeb kuude lõikes võrdlemisi ühtlaselt.

Edgartownis tegutseb 1905. aastal asutatud jahtklubi. Edgartowni sadamasse viiva sissepääsu juures asuval neemel paikneb Edgartowni tuletorn, mis on kantud USA ajalooliste paikade riiklikku registrisse National Register of Historic Places.

Edgartownis toimusid 1975. aasta trilleri "Lõuad" ("Jaws") osad võtted.


Fenway Park

Fenway Park on pesapallistaadion USA-s Bostonis. Alates 1912. aastast on see olnud Major League Baseballis (MLB) mängiva Boston Red Soxi kodustaadion. See on Major League Baseballi kõige vanem siiani kasutusel olev staadion.

Staadion mahutab 37 755 pealtvaatajat, millega on see istekohtade arvult neljas väiksem ja üks seitsmest Major League Baseballi staadionist, mis mahutab vähem kui 40 000 inimest.

Staadionil on peetud samuti ameerika jalgpalli, jalgpalli ja jäähoki kohtumisi (sh 2010. aastal üks NHL-i matš välitingimustes) ning toimunud kontserte.

2012. aastal valmis staadioni valimisest 100 aastat ning samal aastal võeti staadion ajalooliste paikade riiklikku registrisse National Register of Historic Places.


St. Joseph

St. Joseph on linn USA-s Missouri osariigis, Buchanani maakonna halduskeskus ja suurim linn. Linn asub Missouri jõe kaldal Kansase osariigi piiri lähedal. Kansas City jääb 70 km kaugusele lõunasse ja Omaha 190 km kaugusele loodesse.

Elanike arv on 2020. aasta rahvaloenduse kohaselt 72 473. Aastal 2010 oli elanikke 76 780 inimest. Elanike arvult on see osariigis kaheksandal kohal.

Linnas asub Missouri Western State University (asutatud 1915) ja Poniekspressi muuseum. Linna hüüdnimi on "St. Joe".

Linnas on sündinud räppar Eminem, kes kasvas üles ja saavutas kuulsuse Detroitis.


BM-27 Burevi

Burevi või Burevyia (ukraina keeles Буревій) on Ukrainas toodetud mitmelasuline raketiheitja. See on edasiarendus NSVL raketihetjast BM-27 Uragan


Alexios V Dukas Murzuphlos

Alexios V Dukas, ladinapäraselt Alexius V Ducas (kreeka keeles Ἀλέξιος Δούκας; u 1140 – detsember 1204), oli Bütsantsi keiser 1204. aasta jaanuarist aprillini. Tema hüüdnimi oli Murzuphlos (Μούρτζουφλος; Moúrtzouflos), mis tähendab tusane või karvaseid kulme. Alexios V tuli võimule paleepöörde tulemusena, tappes oma eelkäija Alexios IV. Keiser võitis küll Konstantinoopoli elanike poolehoiu, kuid kaugenes eliidist. Alexios V üritas kaitsta Konstantinoopolit ristisõdijate eest, ent tema sõjalised pingutused olid ebaõnnestunud. Pärast Konstantinoopoli langemist, rüüstamist ja okupeerimist torgati Alexios V pimedaks ning hiljem hukati uue ladinlaste võimu ajal. Ta oli viimane Bütsantsi keiser, kes valitses Konstantinoopolis kuni selle tagasivallutamiseni 1261. aastal.


Maailmarahu

Maailmarahu on hüpoteetiline olukord, kus valitseb üleilmne rahu ning lõpetatud on igasugune vaenutegevus ja sõjad.


Belfast (laev 1938)

Belfast on Suurbritannia kuningliku mereväe tarbeks ehitatud Towni-klassi kergristleja. Tänapäeval on ta Impeeriumi Sõjamuuseumi hallatav muuseumilaev Thamesi jõel Londonis.

Laeva ehitust alustati Belfastis Harland and Wolffi töökojas 10. detsembril 1936. Ühtlasi oli ta esimene Põhja-Iirimaa pealinna järgi nimetatud Kuningliku Mereväe alus ja üks kümnest Towni-klassi ristlejast.

Belfast lasti vette Püha Patricku päeval ehk 17. märtsil 1938, misjärel paigaldati alusele varustust ja sooritati merekatseid. Ametlikult võeti laev mereväe teenistusse 1939. aasta augusti alul, vahetult enne Teise maailmasõja algust. Sõja alul kasutati teda Saksamaa vastu suunatud Briti mereblokaadis, ent 1939. aasta novembris sõitis Belfast Saksa miinile ja sai raskelt viga. Laev läbis järgneva kahe aasta jooksul ulatuslikud parandustööd, kusjuures algselt kaaluti ka selle lõplikult teenistusest välja arvamist. 1942. aastal naasis Belfast tegevteenistusse tugevdatud soomuse ning täiendatud radari- ja relvasüsteemidega, osaledes 1943. aastal Põhja-Jäämerel Nõukogude Liitu sõjamoona tarninud konvoide turvamisel ning sama aasta lõpus toimunud Nordkapi merelahingus, milles mängis rolli Saksa lahingulaeva Schanhorsti hävitamisel. 1944. aasta juunis osales Belfasti operatsioonis Overlord, toetades merelt Normandia dessanti. 1945. aasta juunis suunati ta ümber Kaug-Itta Briti Vaikse ookeani laevastiku koosseisu, jõudes kohale pisut enne sõja lõppu. Belfast osales hiljem ka Korea sõjas, täites lahinguülesandeid aastatel 1950–1952. Vahemikus 1956–1959 läbis ta ulatuslikud kaasajastamistööd ning teenis veel mitmel välismaisel teenistuspostil kuni ta 1963. aastal reservi arvati.

Seoses planeeritavate lammutustööde lähenemisega avaldati 1967. aastal arvamust, et Belfast tuleks kohandada laevmuuseumiks. Asja arutanud Impeeriumi Sõjamuuseumi, Riikliku Meremuuseumi ja kaitseministeeriumi ühiskomitee otsustas 1968. aasta juuniks, et laeva säilitamist võib pidada praktiliseks. Sellegipoolest langetas Briti valitsus 1971. aastal otsuse, et laeva ei säilitata, mispeale asutati erasektori initsiatiivil survegrupp HMS Belfast Trust, mis pidi tegema mõjutustööd laeva alles jätmiseks. Survegrupi pingutused osutusid edukaks ning 1971. aasta juulil andis Briti valitsus laeva üle trustile. 1971. aasta oktoobris avati Belfast laiemale avalikkusele ning anti 1978. aastal üle Impeeriumi Sõjamuuseumile. Hiljem on laev saanud populaarseks turismiobjektiks: 2019. aastal külastas seda üle 327 000 turisti.


Bonapartistlik Keskkomitee

Bonapartistlik Keskkomitee (Comité central bonapartiste) on Korsika bonapartistlik partei (asutatud 1908). Esimees on alates 2004. aastast André Villanova. Keskkomitee auliige on Prantsusmaa Rahvuskogu liige Laurent Marcangeli.


Dmõtro Kotsjubailo

Dmõtro Kotsjubailo (ukraina keeles Дмитро Іванович Коцюбайло, hüüdnimi Da Vinci; 1. november 1995 Zadnistrjanske, Ivano-Frankivski oblast — 7. märts 2023, Bahmut, Donetski oblast) oli Ukraina sõjaväelane, 2021. aastast Ukraina kangelane. Ta oli esimene vabatahtlik, kes pälvis juba oma eluajal Ukraina kangelase aunimetuse.


Aristotele Fioravanti

Ridolfo Fioravanti (umbes 1415/1420 Bologna – umbes 1486 Moskva suurvürstiriik) oli Itaalia arhitekt ja insener, kes töötas Itaalias, Ungaris ja alates 1475. aastast Moskva suurvürstiriigis. Tema kuulsaim teos on Moskva Kremlis asuv Jumalaema Uinumise katedraal, mis valmis aastail 1475–1479.

Tema nime on kirjutatud ka kujul Fieraventi, vene allikates on kirjakujud Фиораванти, Фьораванти, Фиеравенти, Фиораванте.


Johnstown

Johnstown on linn USA-s Pennsylvania osariigis, Cambria maakonna ainus linn ja suurim asula. See asub Pittsburghist umbes 110 km kaugusel idas. Stonycreeki jõgi ja Little Conemaugh' jõgi moodustavad Johnstownis Conemaugh' jõe.

Elanike arv on 2019. aasta seisuga arvestuse järgi 19 195. 2010. aasta rahvaloenduse kohaselt oli elanikke 20 978. 2010. aastal moodustasid 80% rahvastikust valged ja 14,6 afroameeriklased. Ladinaameeriklaste osatähtsus oli 4,3%.

Johnstown on asutatud 1770. aastal. Linnaõigused sai Johnstown 18. detsembril 1889.

Johnstowni on tabanud paljud katastroofilised üleujutused, millest suurim leidis aset 31. mail 1889 (Johnstowni üleujutus). Linnast umbes 20 km kaugusel purunes tugevate vihmade tõttu pais, mille tagajärjel tekitas tulvavesi linnas suuri purustusi. Hukkus üle 2200 inimese. Viimane suurem üleujutus leidis aset 1977. aastal.

Tippajal, 1920. aastal, elas linnas üle 67 000 inimese. Alates sellest ajast on linnas elanike arv pidevalt vähenenud, suuresti sagedaste üleujutuste tõttu.


Pavel Filatjev

Pavel Filatjev (vene keeles Павел Олегович Филатьев; sündinud 9. augustil 1988) on Venemaa dessantväelane, kes esines dessantväelaste päeval 2. augustil 2022 üleskutsega dessantväelastele loobuda sõdimisest Ukrainas.


Niko Kari

Niko Kari (Tuusula, 6. oktoober 1999) on Soome võidusõitja, kes võitis debüüdil SMP Vormel 4 sarjas oma esimese vormelimeistritiitli ning kuulus aastatel 2016–2017 Red Bull Junior Teami.


Zane Maloney

Zane Maloney (sündinud 7. oktoobril 2003 Bridgetownis) on Barbadose võidusõitja, kes 2019. aastal sai Briti Vormel 4 võiduga esimeseks Barbadose piloodiks, kes on võitnud Euroopas meistritiitli.


Isack Hadjar

Isack Hadjar (sündinud 28. septembril 2004 Pariisis) on Prantsuse võidusõitja, kes võistleb FIA Vormel 2 Meistrivõistlustel Hitech Grand Prix' meeskonnas. Ta on Red Bull Junior Teami liige.


Kristjan Järvan

Kristjan Järvan (sündinud 10. oktoobril 1990 Tallinnas) on Eesti ettevõtja ja poliitik, ettevõtlus- ja infotehnoloogiaminister aastatel 2022–2023.


Gulf Tower

Gulf Tower on art déco stiilis pilvelõhkuja USA-s Pennsylvania osariigis Pittsburghis. Hoone kõrgus on 177,4 meetrit ja sellele on 44 korrust.

Gulf Tower on valminud 1932. aastal. See oli Pittsburghi ja kogu Pennsylvania osariigi kõrgeim hoone kuni 1970. aastani, mil Pittsburghis valmis linna senine kõrgeim hoone U.S. Steel Tower.

Hoone tipp on ehitatud Halikarnassose mausoleumi katuse põhjal projekteeritud astmikpüramiidina.

Gulf Toweris asus naftakontserni Gulf Oil peakorter.


U.S. Steel Tower

U.S. Steel Tower (tuntud ka kui Steel Building või USX Tower [1986–2000]) on pilvelõhkuja USA-s Pennsylvania osariigis Pittsburghis.

See on 256 meetrit kõrge ja sellel on 64 korrust. See on Pittsburghi kõrgeim hoone ja osariigis viies kõrgeim hoone. See on maailma kõrgeim hoone, millel on täielikult tasane katus.

Hoone ehitust alustati 1967. aastal ja see valmis 30. septembril 1971. U.S. Steel Tower oli osariigi kõrgeim hoone kuni 1987. aastani, mil Philadelphias valmis Liberty Place.

Hoones asuvad U.S. Steeli ja Pittsburghi Ülikooli meditsiinikeskuse (UPMC) peakorterid.


Olchawa

Olchawa on küla Poolas Väike-Poola vojevoodkonnas Bochnia maakonnas Nowy Wiśniczi vallas.

Olchawa on asutatud 1340. aasta paiku.


Sobolów

Sobolów on küla Poolas Väike-Poola vojevoodkonnas Bochnia maakonnas Łapanówi vallas. Sobolów asub Bochniast ligikaudu 9 km edelas.

Sobolówi on esmamainitud 1105. aastal.


Łapanów

Łapanów on küla Poolas Väike-Poola vojevoodkonnas Bochnia maakonnas, Łapanówi valla halduskeskus. Łapanów asub Bochniast umbes 15 km edelas ja Krakówist ligikaudu 33 km kagus.

Łapanów on rajatud 12. või 13. sajandil. Küla on esmamainitud 1326. aastal. Puukirik ehitati Łapanówisse 1529. aastal.

Łapanów sai linnaõigused 1785. aastal, kuid kaotas need 1896. aastal.


Californication (laul)

"Californication" on Ameerika rokkansambli Red Hot Chili Peppersi laul nende seitsmendalt albumilt "Californication" (1999). 2000. aasta juunis välja antud singel jõudis USA singlite edetabelis Billboard Hot 100 edetabelis 69. kohale, Suurbritannia singlite edetabelis UK Singles Chart 16. kohale ning Billboardi Mainstream Rock Tracksi ja Modern Rock Tracksi edetabelites esikohale. See oli albumilt "Californication" kolmas singel, mis jõudis Islandil esikohale.

"Californication" on jäänud ansambli üheks populaarseimaks ja kontsertidel enimesitatud looks. See on olnud kavas peaaegu kõigil ansambli hilisematel kontsertidel. Üle 500 esitusega on see esituse arvult ansambli kolmas laul.


Esimene merelord

Esimene merelord (inglise keeles First Sea Lord) on Ühendkuningriigi Kuningliku Mereväe ja Tema Majesteedi Mereteenistuse sõjaväeline juht. Tänapäeval on ametikoha täisnimetus esimene merelord ja mereväe ülem (First Sea Lord and Chief of the Naval Staff, 1SL/CNS).

Esimene merelord on tavaliselt kõrgeim ja pikima teenistusega Briti relvajõududes teeniv admiral, välja arvatud juhul, kui relvajõudude ülemjuhataja või tema asetäitja on mereväeohvitserid. 2021. aasta novembrist on esimeseks merelordiks admiral Ben Key.

Ametikoht loodi 1689. aastal, algselt nimetusega Senior Naval Lord to the Board of Admiralty, ning esimesena asus ametisse admiral Arthur Herbert, kes oli ühtlasi Admiraliteedi esimene lord. 1771. aastal nimetati ametikoht ümber First Naval Lord'iks. 1904. aastal nimetati ametikoht seoses Sir Jackie Fisheri ametisse astumisega uuesti ümber, seekord esimeseks merelordiks. Tänapäevane ametlik ametinimetus – esimene merelord ja mereväe ülem – võeti kasutusele 1917. aastal.

Esimene merelord kuulub alates 1923. aastast Ühendkuningriigi Riigikaitse Nõukogusse ja selle alluvuses tegutsevasse Admiraliteedi Nõukogusse. Samuti kuulub ta Kaitseministeeriumi alluvuses tegutsevasse Mereväe Nõukogusse.

Tema tseremoniaalne lipulaev on alates 2012. aastast HMS Victory, mis oli viitseadmiral Horatio Nelsoni lipulaev 1805. aastal toimunud Trafalgari merelahingus.


Jeesuspalve

Jeesuspalve on lühike palve, mida austatakse ja praktiseeritakse eriti idakirikutes. Palve tekst on: "Issand Jeesus Kristus, Jumala Poeg, heida armu, minu, patuse peale." Palvet on õigeusu kiriku ajaloos laialdaselt õpetatud ja arutatud. Algne palvevormel ei sisaldanud sõna "patune", mis lisati hiljem. Seda korratakse sageli isikliku askeetliku praktika osana, kusjuures selle kasutamine on lahutamatu osa eremiitlikust palvetraditsioonist, mida tuntakse hesühhasmina. Selle traditsiooni vaimsed isad hindavad seda palvet eriti kõrgelt, sest see on meetod meele ja seejärel südame puhastamiseks ja avamiseks ning esmalt meelepalve või õigemini noeetilise palve (Νοερά Προσευχή) ja seejärel südamepalve (Καρδιακυσρ) esilekutsumine. Südamepalvet peetakse lakkamatuks palveks, mida apostel Paulus Uues Testamendis propageerib. Theophanes Sulgunu (Феофан Затворник 1815–1894) pidas jeesuspalvet kõigist teistest palvetest tugevamaks Jeesuse püha nime väe tõttu.

Kuigi jeesuspalvet seostatakse rohkem idakristlusega, leidub see palve läänekristluses katoliku kiriku katekismuses. Seda kasutatakse ka koos hiljutise uuendusega anglikaani kirikus (Anglican Prayer Beads).

Gregorius Palamase 14. sajandil kuulutatud jeesuspalve teoloogia lükkasid ladina kiriku teoloogid kuni 20. sajandini üldiselt tagasi. Paavst Johannes Paulus II nimetas Gregorius Palamast pühakuks, suureks kirjanikuks ja teoloogia autoriteediks. Samuti rääkis ta tunnustavalt hesühhasmist kui "sellest sügavast armu ühendusest, mida ida teoloogia armastab kirjeldada eriti võimsa terminiga "theosis", "jumalustamine"", ja võrdles jeesuspalve meditatiivset omadust katoliku kiriku roosipärjapalvega.


Traiseni jõgi

Traisen ([ˈtʀaɪ̯zn̩], hääldus kohalikus saksa murdes [ˈtʀaːzn̩]) on jõgi Alam-Austrias. Selle valgla on 915 km².

Traisen moodustub Türnitzer Traiseni ja Unrechttraiseni jõest. Selle kogupikkus koos Türnitzer Traiseniga on 82,6 km. See on Doonau lisajõgi Alam-Austria Mostvierteli piirkonnas. Selle kaks lätet algavad vastavalt Sankt Aegyd am Neuwalde ja Türnitzi lähedalt. Pärast ühinemist voolab see läbi Türnitzi, Lilienfeldi, Traiseni, Wilhelmsburgi ja Sankt Pölteni valla, enne kui Traismaueris Doonausse suubub. Doonau Altenwörthi hüdroelektrijaama ehitamise käigus viidi Traiseni suue ümber Altenwörthi Kirchberg am Wagrami vallas.

1997. aasta juulis oli osa paljudest Traiseni omavalitsustest, samuti liidumaa pealinna Sankt Pölteni valitsuskvartal erakordselt kõrge veeseisu tõttu tugevalt üle ujutatud.


Jeffersoni memoriaal

Jeffersoni memoriaal on Ameerika Ühendriikide kolmandale presidendile Thomas Jeffersonile pühendatud mälestusmärk Ameerika Ühendriikide pealinnas Washingtonis. Thomas Jefferson oli üks olulisemaid Ameerika Ühendriikide Asutavaid Isasid.

Neoklassitsistliku mälestusmärgi kavandas arhitekt John Russell Pope. Memoriaali eeskujudeks olid Rooma Panteon ja Virginia Ülikooli juures paiknev rotunda, mille üheks arhitektiks Jefferson ise ka oli olnud. Mälestusmärgi rajamist ei toetanud paljud kaasaegsed arhitektid, teiste seas Frank Lloyd Wright, kes oli vastu klassitsistlikule stiilile. Arvati ka seda, et ehitis rikuks vaate Potomaci jõele.

Mälestusmärgi ehitamist alustati 1938. aastal ja see valmis 13. aprillil 1943 Jeffersoni 200. sünniaastapäeval. Mälestusmärk on ehitatud valgest marmorist. Aastast 1947 paikneb mälestusmärgi sees Rudulph Evansi kavandatud Jeffersoni pronkskuju.

15. oktoobril 1966 kanti mälestusmärk USA ajalooliste paikade riiklikku registrisse National Register of Historic Places.


Nationals Park

Nationals Park on pesapallistaadion USA-s Washingtonis. See asub Navy Yardi linnaosas Anacostia jõe kaldal. Nationals Park on Major League Baseballi klubi Washington Nationalsi kodustaadion.

Staadioni ehitust alustati 2006. aastal. See avati 2008. aasta märtsis. National Parks oli esimene LEED-sertifikaadiga profispordi energiat ja loodust säästev staadion USA-s. Staadion mahutab 41 339 pealtvaatajat.

2018. aastal toimus staadionil Major League Baseballi tähtede mäng, mis oli esimene tähtede mäng Washingtonis pärast 1969. aastat. 2019. aasta World Seriesil pidas Nationals staadionil oma kolm kodumängu. See oli esimene kord pärast 1933. aastat, mil Washingtonis peeti World Seriesi mängud.

1. jaanuaril 2015 toimus staadionil Winter Classici raames jäähokiliiga NHL-i välimäng Chicago Blackhawksi ja Washington Capitalsi vahel.

Nationals Park on toimunud mitmed muusikakontserdid. Teiste seas on seal esinenud Billy Joel, Elton John, Paul McCartney, One Direction ja Taylor Swift.

17. aprillil 2008 pidas staadionil missa paavst Benedictus XVI.


Kantrimuusika Kuulsuste Hall

Kantrimuusika Kuulsuste Hall (inglise keeles Country Music Hall of Fame and Museum) on USA-s Tennessee osariigis Nashville'is asuv muuseum ja muusikauuringute keskus, miile eesmärk on säilitada, tunnustada ja tutvustada kantrimuusikaga seotuid muusikuid ja kultuurilist vara. See asub Nashville'i kesklinna lähedal Music Row' piirkonnas, kuhu on ajalooliselt koondunud paljud muusikaga seotud ettevõtted.

1964. aastal loodi mittetulunduslik sihtasutus Country Music Foundation. Selle juurde käiv muuseum avati 1967. aastal. Praeguses asukohas avati muuseum 2001. aastal. Aastal 2014. aastal sai valmis muuseumi juurdeehitis. Kantrimuusika Kuulsuste Halli ja Muuseum hõlmab 30 000 m² suurune muuseumiala, arhiivihoidla, mitu poodi, Taylor Swifti-nimelise hariduskeskuse ja esinemisala.

1987. aastal tunnustas Kantrimuusika Kuulsuste Halli ja Muuseumi USA muuseumide liit American Alliance of Museums.

Alates 1961. aastast on valitud Kantrimuusika Kuulsuste Halli olulise panuse kantrimuusikasse andnud muusikuid, ansambleid, muusikaprodutsente ja teisi kantrimuusikaga seotud olnud inimesi.


Jussi Hakulinen

Jussi Pekka Hakulinen (21. detsember 1964 Pori – 9. august 2022 Pori) oli soome rokkmuusik (põhiliselt laulja), helilooja ja luuletaja.

Ta alustas tegevust rokkansamblites 1980. aastal. Ta oli 1981. aastal Poris asutatud rokkansambli Yö ("Öö") asutajaliige, kuid 1985. aastal tema suhted teiste ansambliliikmetega (eriti teise laulja Olli Lindholmiga) halvenesid ning edaspidi jätkas ta soolokarjääriga ning oli tegev muudes rokkansamblites (nt Kinsky).

Aastatel 2001–2011 esines Hakulinen uuesti mitmel korral koos Yö'ga, eriti aga 2019. aastal alustatud Yö Revisited-projekti koosseisus.

Hakulinen on Yö tuntumate lugude (Joutsenlaulu, Likaiset Legendat I, Särkynyt enkeli ja Rakkaus on lumivalkoinen) nii muusika kui ka sõnade autor. Eelkõige Joutsenlaulu ja Rakkaus on lumivalkoinen on peetud ka Soome rokilugude tippu kuuluvana.


2022. aasta Vormel 1 hooaeg

2022 FIA Vormel 1 maailmameistrivõistlused oli 73. Vormel 1 hooaeg. Hooaeg koosnes 22 etapist ning lõppes viimaste aastatega võrreldes varem, et vältida kattumist 2022. aasta jalgpalli maailmameistrivõistlustega.

Maailmameistrid selgitati nii sõitjate kui ka konstruktorite arvestuses. 2022. aasta hooajal tehti suuri muudatusi tehnilistes reeglites. Need muudatused oleksid pidanud jõustuma juba eelmisel hooajal, aga see lükati edasi koroonapandeemia tõttu. Tiitlikaitsjad on Max Verstappen (Red Bull Racing) ja Mercedes.


Jesper Lindstrøm

Jesper Grænge Lindstrøm (sündinud 29. veebruaril 2000 Taastrupis) on Taani jalgpallur, kes mängib poolkaitsjana Itaalia kõrgliiga klubis Napoli (laenul Saksamaa kõrgliiga klubist Eintracht Frankfurt) ja Taani jalgpallikoondises.

Ta alustas klubikarjääri Taani klubis Brøndby. Taani kõrgliigas debüteeris ta hooajal 2019/20. Hooajal 2020/21 lõi ta Taani kõrgliigas kümme väravat ja tuli klubiga Taani meistriks.

2021. aasta juulis sõlmis ta viieaastase lepingu Eintracht Frankfurdiga. Saksamaa kõrgliigas lõi ta esimese värava 21. novembril 2021 mängus SC Freiburgi vastu. Hooaja lõpuks oli Lindstrøm Eintracht Frankfurdi algkoosseisu liikmeks ning ta valiti Saksamaa kõrgliiga hooaja parimaks uustulnukaks.

Suvel 2023 liitus ta laenulepingu alusel Napoliga. Napoli maksis laenu eest Eintrachtile 5 miljonit eurot ning võttis kohustuse hooaeg hiljem Lindstrømi mängijaõigused 20 miljoni euro eest soetada.

Taani jalgpallikoondises debüteeris Lindstrøm 11. novembril 2020 mängus Rootsi vastu. Koondisekarjääri esimese värava lõi ta 29. märtsil 2022 sõprusmängus Serbia vastu.


Randal Kolo Muani

Randal Kolo Muani (sündinud 5. detsembril 1998 Bondys) on Prantsusmaa jalgpallur, kes mängib ründajana Prantsuse kõrgliiga klubis Paris Saint-Germain ja Prantsusmaa jalgpallikoondises.

Ta on Kongo päritolu.


Marina Ovsjannikova

Marina Ovsjannikova (neiupõlvenimega Marina Tkatšuk; sündinud 19. juunil 1978 Odessas) on Venemaa ajakirjanik.

Ta töötas 2003. aastast Venemaa fõderaalses telekanalis Pervõi Kanal ("Первый канал") linnade teenistuse rahvusvahelises osakonnas toimetajana. 2022. aasta aprillist juulini oli ta saksakeelse päevalehe Die Welt mittekoosseisuline korrespondent.

Ovsjannikova sai maailma meedias tuntuks pärast seda, kui ta 14. märtsil 2022 esines uudistesaate "Vremja" eetris protestiplakatiga Venemaa sissetungi vastu Ukrainasse.


Rzepiennik Strzyżewski

Rzepiennik Strzyżewski on küla Poolas Väike-Poola vojevoodkonnas Tarnówi maakonnas, Rzepiennik Strzyżewski valla halduskeskus.

Küla on asutatud 1347. aastal. Rzepiennik Strzyżewski sai linnaõigused 1775. aastal, kui kaotas need 1896. aastal.


Skrzydlna

Skrzydlna on küla Poola Väike-Poola vojevoodkonnas Limanowa maakonnas Dobra vallas. Skrzydlna asub Limanowast ligi 18 km lääneloodes.

Skrzydlnat on esmamainitud 1296. aastal. Skrzydlna sai linnaõigused 1424. aastal, kuid kaotas need hiljem.


Eesti teede- ja sideminister

Teede- ja sideminister oli Vabariigi Valitsuse liige, kes juhtis Teede- ja Sideministeeriumi.

16. aprillil 1991 loodi senise Transpordiministeeriumi reorganiseerimisega Transpordi- ja Sideministeerium, mida hakkas juhtima transpordi- ja sideminister. 20. septembril 1992 nimetati Transpordi- ja Sideministeerium ümber Teede- ja Sideministeeriumiks ning seetõttu muutus ka ministeeriumi juhtinud ministri nimetus.

Teede- ja sideministri ametikoht kadus 1. novembril 2002, kui Teede- ja Sideministeerium ühendati Majandusministeeriumiga.


Kollane lint (liikumine)

"Kollane lint" on 2022. aasta aprillis Venemaa relvastatud sissetungi käigus Ukrainasse okupeeritud Hersoni territooriumil tekkinud liikumine, mille eesmärk on liikumise Lõuna-Hersoni piirkonna koordinaatori sõnul "muuta elu vene okupantide jaoks väljakannatamatuks ja kasutada kõiki vahendeid nende plaanide nurjamiseks".


Lake Charles

Lake Charles on linn USA-s Louisiana osariigis, Calcasieu valla halduskeskus ja suurim linn.

Lake Charles asub Charlesi järve, Prieni järve ja Calcasieu' jõe ääres. Calcasieu' kanali kaudu on sellel ühendus Mehhiko lahega.

Elanike arv on 2020. aasta rahvaloenduse seisuga 84 872. 2010. aasta rahvaloenduse kohaselt oli elanikke 71 993. See on elanike arvult osariigi viies linn.

Linn on saanud nime 1780. aastatel sinna saabunud ühe esimese asuniku Charles Sallier' järgi. Algselt kandis linn nime Charleston. See sai linnaõigused 1861. aastal. Nime Lake Charles kannab linn alates 1867. aastast.

Lake Charlesis valitseb niiske lähistroopiline kliima. See on Texases asuva Port Arthuri ja Oregonis asuva Astoria kõrval suurima suhtelise õhuniiskusega linn USA põhiosas. Keskmine õhutemperatuur on jaanuaris 11 °C ja juulis 28 °C. Keskmine sademete hulk on 1460 mm/a. Kõige enam sajab juunis (174 mm) ja kõige vähem veebruaris (85 mm).

2010. aasta rahvaloenduse kohaselt moodustasid 47% elanikest valged, 47% afroameeriklased ja 1,7% aasialased. Ladinaameeriklaste osatähtsus (sõltumata rassist) oli 2,9%.

Lake Charles on Louisiana osariigi edelaosa oluline tööstus-, kultuuri- ja hariduskeskus.

Linnas tegutsevad 1939. aastal asutatud McNeese State University ja Sowela Technical Community College.

Lake Charlesi sõpruslinnad on Sioux City USA Iowa osariigis (1995. aastast), Perpignan Prantsusmaal (1993. aastast) ja Cobh Iirimaal (2008. aastast).


Kanab

Kanab on linn USA-s Utah' osariigis, Kane'i maakonna halduskeskus. See asub Colorado lisajõe Kanab Creeki kadal Arizona piiri lähedal. Linna läbib maantee Route 89.

Elanike arv on 2020. aasta seisuga 4757. 2010. aasta rahvaloenduse kohaselt oli elanikke 4312.

Sõna kanab tuleneb paiuti keelest ja tähendab 'pajude maa'.

Kanab asutati 1864. aastal, mil Kanab Creeki idakaldale rajati kaitseks indiaanlaste eest kindlustis Fort Kanab. Indiaanlaste rünnakute tõttu jäeti see juba kaks aastat hiljem maha. 1870. aastal kolisid Kanabi alale kümme mormooni perekonda, kes pani aluse praegusele linnale.

Pikka aega oli Kanab riigi üks eraldatuimaid paiku, kuna lõunas oli see äralõigatud Colorado jõega ja sinna jõudis ainult raskesti läbitavate pinnasteede kaudu.

Zane Grey kirjutas Kanabis oma romaani "Riders of the Purple Sage" (1912).

Kanabis paikneb Arizonale tüüpilise vahemerelise kliima ja USA lääneosa mägistele aladele iseloomuliku poolkõrbelise kliima piiril. Kõige kuivem on aprillist juunini, mil õhutemperatuur tõuseb päeval üle 25 °C, kuid ka mais võib öösiti õhutemperatuur langeda miinusesse. Suvel võivad Põhja-Ameerika mussooniga kaasneda tugevad vihmahood ja äike. Päeval tõuseb õhutemperatuur suvel üle 30 °C. Talved on jahedad, päeval tõuseb õhutemperatuur enamasti plusspoolele, kuid öösel langeb miinusse ja on esinenud ka alla –20 °C õhutemperatuuri. Lumesadu võib esineda novembrist aprillini, kuid ka talvel langeb suur osa sademetest vihmana. Aastane sademete hulk on 380 mm.

Kanabi ümbruses asub arvukalt looduskaitsealasid, sealhulgas Suure kanjoni rahvuspark, Zioni rahvuspark, Grand Staircase-Escalante'i rahvusmonument ja Coral Pink Sand Dunes State Park.

Kanab on tuntud "Väikese Hollywoodina" ("Little Hollywood"), kuna linnas ja selle ümbruses on filmitud palju filme ja telesarju, eelkõige vesterne, näiteks "Postitõld" ("Stagecoach"; 1939), "El Dorado" (1966), "Ahvide planeet" ("Planet of the Apes"; 1968), "Mackenna kuld" ("Mackenna's Gold"; 1969), "Lindprii Josey Wales" ("The Outlaw Josey Wales"; 1976) ning telesarjad "The Lone Ranger" (1949–1957), "Death Valley Days" (1952–1975) ja "Gunsmoke" (1955–1975).


Beaumont (Texas)

Beaumont on linn USA-s Texase osariigis, Jeffersoni maakonna halduskeskus. See asub Nechese jõe ääres Mehhiko lahe lähedal Houstonist umbes 137 km kaugusel kirdes. Beaumont moodustab koos Port Arthuri ja Orange'i linnaga naftatööstuspiirkonna Kuldse Kolmnurga (Golden Triangle).

Elanike arv on 2020. aasta rahvaloenduse järgi 115 282. 2010. aastal oli seal 118 296 elanikku. 2020. aastal moodustasid 46,9% rahvastikust mustanahalised, 28,2% valged ja 3,75% aasialased. Ladinaameeriklaste osakaal (sõltumata rassist) oli 17,9%.

Beaumontis valitseb pehmete talvede ning kuumade ja niiskete suvedega niiske lähistroopiline kliima. Aasta keskmine sademete hulk on 1633 mm. Sageli võivad piirkonda tabada orkaanid, millest võimsamad on olnud orkaan Rita (2005) ja orkaan Ike (2008).

Läbi linna kulgeb kiirtee Interstate 10. Linna ääres paikneb lennuväli. Beaumontis asub Lamari Ülikool. Lisaks asub seal botaanikaaed ning mitu muuseumi ja teatrit.

Beaumontis on sündinud bluusimuusik Johnny Winter ja astronaut Robert L. Crippen.

1824. aastal asutas Noah Tevis Nechese jõe kaldale Tevis Bluffi asula. Aastal 1835 müüs ta 20 hektari suuruse maatüki Henry Millardile, kes nimetas selle oma abikaasa perekonna järgi. Beaumont sai linnaõigused 1838. aastal. Algseteks tegevusaladeks olid metsaraie, riisikasvatus ja laevandus. 1890. aastatel rajati linnaga raudteeühendus.

1901. aastal avastati Beaumonti lähedal Spindletopis naftat. Seejärel hakkas linn kiiresti arenema. 1910. aastatel sai Beaumont Texase naftatöötlemise võtmesadamaks.


Arabella (eesnimi)

Arabella on naisenimi.

2022. aasta algise seisuga oli see Eestis esinemissageduselt 353. naisenimi; eesnimi Arabella oli 411 naisel. Arabella oli keskmiselt 7 aasta vanune (mediaanvanus oli 5). Kõige populaarsem oli eesnimi Arabella vanuserühmas 0–4, kus neid oli 10 000 elaniku kohta 23,28.


Pataljoni taktikaline grupp

Pataljoni taktikaline grupp (vene keeles Батальонная тактическая группа, batal'onnaya takticheskaya gruppa; PTG) on Venemaa maa-, õhudessant- ja merejalaväes kasutatav ühendrelvaliigiline manööverüksus. Erinevalt tavalisest pataljonist, mis sõltub oma emaüksusest, suudab PTG iseseisvalt lahinguoperatsioone sooritada.


Crawford (Texas)

Crawford on linn USA-s Texase osariigis McLennani maakonnas. See asub Wacost umbes 30 km läänes.

Elanike arv on 2020. aasta rahvaloenduse kohaselt 887. Aastal 2010 oli elanikke 717.

Crawford sai linnaõigused 12. augustil 1897.

Crawford on tuntud selle poolest, et linna lähedal Prairie Chapeli rantšos elab endine USA president George W. Bush.


Niegowić

Niegowić on küla Poolas Väike-Poola vojevoodkonnas Wieliczka maakonnas Gdówi vallas. Niegowić asub Wieliczkast umbes 14 km idakagus ja Krakówi kesklinnast ligikaudu 25 km kagus.

Niegowić sai linnaõigused 1785. aastal, kuid kaotas need 1896. aastal.


Motoriseeritud jalavägi

Motoriseeritud jalavägi on jalaväeüksus, mis kasutab transpordiks soomustamata veokeid või muid mootorsõidukeid.

Seda eristatakse soomusjalaväest ehk mehhaniseeritud jalaväest, mis kasutab soomustransportööre või jalaväelahingumasinaid ning kergjalaväest, mis tegutseb tavaliselt ilma raskerelvadeta ja autonoomselt teistest väeosadest ning võib liikuda õhusõidukitel.

Motoriseeritud üksuste nõrkuseks peetakse nende sõltuvust sõidukikütusest.


Marko Mägi (ajakirjanik)

Marko Mägi (29. aprill 1971 – 29. mai 2021) oli eesti ajakirjanik ja luuletaja.

Ta lõpetas 1989. aastal Tallinna 32. Keskkooli.

Ta töötas 2004. aastani ajalehe Eesti Ekspress kultuurilisa Areen toimetajana.


Kupronikkel

Kupronikkel (CuNi) on vase (cuprum) sulam, mis sisaldab märkimisväärses osas niklit ja vähem teisi lisandeid. Enamasti on kuproniklis vaske 60–90%.

Hoolimata suurest vasesisaldusest on kupronikkel hõbedakarva. See on vastupidav soolase vee põhjustatud korrosiooni suhtes. Alates 20. sajandist on see populaarne materjal hõbedakarva müntide valmistamisel.


Groom

Groom on linn USA-s Texase osariigis Carsoni maakonnas. See asub Texase Pannivarda piirkonnas kiirtee Interstate 40 (endise Route 66 ääres) Amarillost umbes 70 km kaugusel idas ja Oklahoma Cityst umbes 345 km kaugusel läänes maakonna kagunurgas.

Arvestuslik elanike arv oli 2019. aastal 550. 2010. aasta rahvaloenduse järgi oli seal 574 elanikku.

Linn on saanud nime rantšopidaja B. B. Groomi (1812–1906) järgi.

Asula tekkis 1902. aastal raudteeliini Chicago, Rock Island and Pacific Railroad äärde. Samal aastal avati seal esimene kauplus ja postkontor. 1906. aastal olid asulas juuksuriäri, pank, hotell, saeveski, kool ja mitu poodi.

Groom sai linnaõigused 1911. aastal. Sel ajal elas seal arvatavasti üle 250 inimese. Linn elas üle 1912. ja 1915. aastal tulekahjud. 1930. aastaks oli elanike arv 1920. aastate naftabuumi toel suurenenud 564-ni. 1928. aastal sillutati linna peatänav, ehtati veesüsteem ja paigaldati elektrivõrk. Kanalisatsioonisüsteem ehitati 1940. aastate lõpus.

Pärast nafatööstuse vähenemist piirkonnas muutus linna tähtsamaks majandusallikaks põllumajandus ja maanteel Route 66 liiklejate teendamine. Elanike arv saavutas linnas haripunkti 1970. aastal, mil seal elas 808 inimest – alates sellest ajast on elanike arv järk-järgult langenud. Linna majandusele andis suure hoobi 1980. aastate alguses valminud kiirtee valmimine. Mõni aeg hiljem suleti linnas neljast kohvikust kolm. 1984. aastal oli linnas viis kirikut, pank, kool, paarkümmend ettevõtet.

Linna suurim vaatamisväärsus on linna lähedal kiirtee Interstate 40 kõrval paiknev 1995. aastal 58 meetri kõrgune rist, mis üks kõrgemaid riste Põhja-Ameerikas. See on nähtav ligi paarikümne kilomeetri kauguselt. See on muutunud teeäärseks pühamuks ja palverännakute sihtkohaks. Risti kõrval asub lisaks 14 elusuurust kuju, mis kujutavad Jeesust Kolgata teel.

Omapäraseks teeäärseks vaatamisväärsuseks on kujunenud ka kiirtee kõrval paiknev sihilikult viltu ehitatud veetorn. See ehitati selleks, et tõmmata tähelepanu selle koha juures kunagi asunud veoautode peatuskohale.


Marko Mägi (muusik)

Marko Mägi (sündinud 22. juunil 1976) on eesti saksofonist, muusikaõpetaja, Viljandi Kultuuriakadeemia pärimusmuusika õppejõud ja EELK Viljandi Jaani koguduse juhatuse esimees.

Mägi on õppinud Pärnu Muusikakoolis, Georg Otsa nimelises Tallinna Muusikakoolis, Heino Elleri nimelises Tartu Muusikakoolis ja Viljandi Kultuuriakadeemias.

Ta on töötanud 10 aastat Viljandi Muusikakooli õppejuhatajana, samuti Viljandi kultuuriakadeemias muusika õppekava programmijuhina ja muusikateooria lektorina.

2017. aasta kohaliku omavalitsuse volikogude valimistel kandideeris Marko Mägi Viljandis Sotsiaaldemokraatliku Erakonna nimekirjas.


Hendrik Van Crombrugge

Hendrik Van Crombrugge (sündinud 30. aprillil 1993 Leuvenis) on Belgia jalgpallur, kes mängib väravavahina Belgia kõrgliigaklubis Anderlecht. Ta on klubi meeskonna kapten.

Belgia kõrgliigas debüteeris ta hooajal 2011/12 Standard de Liège meeskonnas.

Aastatel 2013–2019 mängis ta Belgia klubis Eupen, kolmel viimasel hooajal Belgia kõrgliigas.

2019. aasta augustis sõlmis ta nelja-aastase lepingu Anderlechtiga.

Aastatel 2008–2011 mängis Van Crombrugge Belgia noortekoondistes. Belgia jalgpallikoondises tegi ta debüüdi 8. oktoobril 2020 sõprusmängus Elevandiluuranniku vastu.


Boris Minț

Boris Minț (vene keeles Борис Минц Boriss Mints; sündinud 24. juulil 1958 Rîbnițas) on Venemaa ettevõtja, miljardär, Venemaa Föderatsiooni 1. klassi tõeline riiginõunik.


Michael Amir Murillo

Michael Amir Murillo Bermudez (sündinud 11. veebruaril 1996 Panamás) on Panama jalgpallur, kes mängib paremkaitsjana Belgia kõrgliigaklubis Anderlecht ja Panama jalgpallikoondises.

Ta alustas klubikarjääri Panama klubis San Francisco, debüteerides Panama kõrgliigas hooajal 2014/15.

2017. aasta veebruaris läks ta laenule Major League Socceri (MLS) klubisse New York Red Bulls. Esimese värava lõi ta Red Bullsi meeskonnas 29. juulil 2017 mängus Montreal Impacti vastu. 2017. aasta novembris sõlmis ta Red Bullsiga püsiva lepingu. 2018. aastal osales Murillo MLS-i tähtede mängul.

2019. aasta detsembris lepiti Murillo üleminek Red Bullsist Anderlechti.

Panama jalgpallikoondises tegi Murillo debüüdi 15. märtsil 2016 sõprusmängus Nicaragua vastu. Koondisekarjääri esimese värava lõi ta oma teises mängus 27. aprillil 2016 sõprusmängus Martinique'i vastu. Ta on kuulunud Panama koondisse 2018. aasta maailmameistrivõistlustel ning 2017. ja 2019. aasta CONCACAF Gold Cup'il.


Aļļi

Aļļi on küla (mazciems) Lätis Gulbene piirkonnas Lejasciemsi vallas.

Küla asub valla keskosas Koiva jõe kaldal. Seal asuvad Aļļi muinaskalmed ehk Kalmemägi on muinsusmälestisena riikliku kaitse all.


Amši

Amši on küla (mazciems) Lätis Gulbene piirkonnas Lejasciemsi vallas.

Küla asub Riiast 167 kilomeetri kaugusel valla lõunaosas Koiva jõel asuva Sinole veskijärve kaldal. Asulas on Tirzas stacijas pagrieziensi bussipeatus.

Seal asus Amši mõisa keskus. Aastal 2007 oli külas 6 elanikku.


Fábio Silva

Fábio Daniel Soares Silva (sündinud 19. juulil 2002 Gondomaris) on Portugali jalgpallur, kes mängib ründajana Šotimaa kõrgliigaklubis Rangers.

Ta alustas klubikarjääri Portugali klubis FC Porto. Portugali kõrgliigas debüteeris ta 10. augustil 2019 mängus Gil Vicente vastu. 17 aasta ja 222 päeva vanuselt sai Silva Porto kõige nooremaks mängijaks Portugali kõrgliigas, ületades rekordi Bruno Gamalt. 19. septembril 2019 mängis ta UEFA Euroopa Liiga alagrupiturniiri mängus BSC Young Boysi vastu ning sai Porto kõige nooremaks mängijaks Euroopa klubide võistlustel, ületades rekordi Rúben Nevesilt. Kuus päeva hiljem sai Silva Porto läbi aegade noorimaks mängijaks, kes on kuulunud algkoosseisu.

Porto meeskonnas lõi ta esimese värava 19. oktoobril 2019 Portugali karikamängus Coimbrõesi vastu, saades klubi ajaloo noorimaks väravalööjaks. Portugali kõrgliigas lõi Silva esimese värava kaheksa päeva hiljem mängus Famalicão vastu. Hooaja 2019–20 lõpus tuli ta Portoga Portugali meistriks.

2020. aasta septembris sõlmis ta viieaastase lepingu Inglismaa kõrgliigaklubiga Wolverhampton Wanderers. Üleminekusumma oli 35 miljonit naelsterlingit, mis tegi Silva Wolverhampton Wanderersi läbi aegade suurimaks ostuks. Inglismaa kõrgliigas lõi Silva esimese värava 21. detsembril 2020 penaltist Burnley vastu.

2022. aasta juulis läks Silva üheks hooajaks laenule Belgia kõrgliigaklubisse RSC Anderlecht. Hooaja 2022/23 teises pooles oli ta laenul Hollandi kõrgliigaklubis PSV Eindhoven. 2023. aasta aprillis alistas ta PSV-ga Hollandi karikafinaalis penaltiseeria järel Amsterdami Ajaxi ning Silva lõi PSV võiduka penalti. 2024. aasta jaanuaris läks ta üheks hooajaks laenule Rangersi.

Alates 2017. aastast on Silva mänginud Portugali noortekoondistes.

Tema isa Jorge Silva on endine jalgpallur, kes mängis kahel korral ka Portugali koondises.


Kožas

Kožas on küla (mazciems) Lätis Gulbene piirkonnas Lejasciemsi vallas.

Küla asub Riiast 167 kilomeetri kaugusel valla edelaosas. Seal asuvad Ģindi muinaskalmed on muinsusmälestistena kohaliku kaitse all. Asulas on Kožase bussipeatus.

Aastal 2007 oli külas 8 elanikku.


Jānuži

Jānuži on küla (mazciems) Lätis Gulbene piirkonnas Lejasciemsi vallas.

Küla asub Riiast 179 kilomeetri kaugusel valla idaosas Sudaliņa jõe kaldal. Küla kohal asub jõel Jānuži veskijärv. Asulas on Veri ja Jānuži bussipeatus.

2007. aastal oli külas ligikaudu 40 elanikku.


Zellenes

Zellenes on küla (mazciems) Lätis Gulbene piirkonnas Lejasciemsi vallas.

Küla asub Riiast 170 kilomeetri kaugusel valla lääneosas. Külast saab alguse Tirziņa jõgi. Aastal 2007 oli külas 10 elanikku.


Fresnoy-en-Gohelle

Fresnoy-en-Gohelle on vald Põhja-Prantsusmaal Pas-de-Calais' departemangus.

Väike põllumajandusküla asub 14 km Arrasist kirdes, teede D919 ja D33 ristumiskoha ümbruses.


Melderi

Melderi on küla (mazciems) Lätis Gulbene piirkonnas Lejasciemsi vallas.

Küla asub Riiast 169 kilomeetri kaugusel valla lääneosas Svārbe jõe kaldal. Küla kohal asub jõel Māli veskijärv, varem asus seal ka hüdroelektrijaam. Asulas on Darbnīcase bussipeatus.

Seal asuvad Melderi muinaskalmed on muinsusmälestisena riikliku kaitse all.

Aastal 2007 oli külas 10 elanikku.


Mālmuiža

Mālmuiža on küla (mazciems) Lätis Gulbene piirkonnas Lejasciemsi vallas.

Küla asub valla keskosas, valla keskusest Lejasciemsist 8 ja Riiast 147 kilomeetri kaugusel, Tirziņa jõe kaldal. Asulas on Mālmuiža bussipeatus.

Seal asus Mālmuiža mõisa keskus. Mālmuiža mõisa hooned (ait, häärber) on muinsusmälestistena kohaliku kaitse all. Aastal 2007 oli külas 10 elanikku.


Wesley Hoedt

Wesley Theodorus Hoedt (sündinud 6. märtsil 1994 Alkmaaris) on Hollandi jalgpallur, kes mängib keskkaitsjana Inglismaa esiliigaklubis Watford.

Ta alustas klubikarjääri Hollandi kodulinnaklubis Alkmaari AZ, millega liitus 2005. aastal. Klubi põhimeeskonnas debüteeris ta hooajal 2013/14.

2015. aastal sõlmis ta nelja-aastase lepingu Itaalia kõrgliigaklubiga Rooma Lazio.

2017. aasta augustis sõlmis ta viieaastase lepingu Inglismaa kõrgliigaklubiga Southampton. Southamptoni meeskonnas mängis ta poolteist hooaega. Hooaja 2018/19 teises pooles oli ta laenul Hispaania kõrgliigaklubis Celta de Vigo, hooajal 2019/20 Belgia kõrgliigaklubis Royal Antwerp ja hooajal 2020/21 Lazios.

2021. aasta juunis sõlmis ta lepingu Belgia kõrgliigaklubiga Anderlecht.

2023. aasta jaanuaris sõlmis ta kahe ja poole aasta pikkuse lepingu Watfordiga.

Hollandi jalgpallikoondises mängis Hoedt 2017. aastal kuuel korral.


Majani

Majani on küla (mazciems) Lätis Gulbene piirkonnas Lejasciemsi vallas.

Küla asub valla keskosas Koiva jõe kaldal.


Paideri

Paideri on küla (mazciems) Lätis Gulbene piirkonnas Lejasciemsi vallas.

Küla asub valla keskosas Koiva jõe kaldal ja jääb Riiast 172 kilomeetri kaugusele. Asulas on Paideri bussipeatus.


Silamiķeļi

Silamiķeļi on küla (mazciems) Lätis Gulbene piirkonnas Lejasciemsi vallas.

Küla asub valla lõunaosas Tirza jõe kaldal ja jääb Riiast 175 kilomeetri kaugusele. Küla lähistel asub Silamiķeļi järv.


Frévent

Frévent ([fʁevɑ̃]) on vald Põhja-Prantsusmaal Pas-de-Calais' departemangus.

Põllumajanduslinn asub Canche'i jõe orus, 32 km Arrasist läänes, teede D946, D939 ja D941 ristumiskoha ümbruses.


Viģubi

Viģubi on küla (mazciems) Lätis Gulbene piirkonnas Lejasciemsi vallas.

Küla asub valla lõunaosas Riiast 170 kilomeetri kaugusel Koiva jõe kaldal. Asulas on Skujenieki bussipeatus.

Seal asuvad Vigubi muinaskalmed on muinsusmälestisena riikliku kaitse all.


Skujenieši

Skujenieši (ka Skujenīši) on küla (mazciems) Lätis Gulbene piirkonnas Lejasciemsi vallas.

Küla asub valla lõunaosas Riiast 169 kilomeetri kaugusel Koiva jõe kaldal.


Benito Raman

Benito Raman (sündinud 7. novembril 1994 Gentis) on Belgia jalgpallur, kes mängib ründajana Belgia kõrgliigaklubis Anderlecht.

Ta alustas klubikarjääri kodulinnaklubis KAA Gent, debüteerides Belgia kõrgliigas hooajal 2011/12. Hooaja 2012/13 teises pooles oli ta laenul Belgia kõrgliigaklubis Beerschot ja lõi seal olles oma esimesed väravad Belgia kõrgliigas. Hooajal 2013/14 oli ta laenul Kortrijkis ja hooaja 2015/16 teises pooles Sint-Truidenses. Gentis oli tema edukaim hooaeg 2014/15, mil Raman lõi Belgia kõrgliigas kaheksa väravat ja tuli klubiga Belgia meistriks.

2016. aasta juulis sõlmis ta nelja-aastase lepingu Belgia kõrgliigaklubiga Standard Liège. 2017. aasta augustis läks ta laenule Saksamaa esiliigaklubisse Düsseldorfi Fortuna. Hooajal 2017/18 lõi Raman Saksamaa esiliigas kümme väravat ja tõusis Fortunaga Saksamaa kõrgliigasse. Hooajal 2018/19 lõi Raman ka Saksamaa kõrgliigas kümme väravat.

Aastatel 2019–2021 mängis ta Saksamaa kõrgliigaklubis Schalke, lüües seal kahe hooajaga 12 väravat, millest kuus Saksamaa kõrgliigas.

Hooaja 2021/22 eel naasis Raman Belgia kõrgliigasse, liitudes Anderlechtiga.

Aastatel 2019–2016 mängis Raman Belgia noortekoondistes. Belgia jalgpallikoondises tegi ta debüüdi 9. septembril 2019 EM-i valikmängus Šotimaa vastu.


Giornea

Giornea (itaalia keele sõnast giorno 'päev'; tõenäoliselt tähenduses 'päevarõivas' või 'igapäevane') oli pealisriie, mida kanti Itaalias alates 14. sajandist kuni 15. sajandi keskpaigani. Riietusese oli tabardi või kaasula moodi külgedelt avatud ja rippus õlgadel. Sageli oli see tihedalt paralleelsetes voltides.

14. sajandil kujutas see endast turvise peal kantavat varrukateta mantlit ja kuulus sõdurite riietusse; alates 15. sajandist kandsid seda tsiviilisikud, nii mehed kui ka naised, igapäevase rõivana. Seda võidi täiendada karusnahkse või siidvoodriga, tikandite ja embleemidega. Meeste giornea oli lühike, naiste oma ulatus maani ja võis olla slepiga.

Teadaolevalt on säilinud üksainus giornea originaaleksemplar, mis leiti 2004. aastal San Francesco a Folloni kloostris Montellas ja mis on osa 1481. aastal Otranto lahingus türklaste vastu surnud kondotjeeri krahv Diego I Cavaniglia matuserõivastest.


2022. aasta Bahreini grand prix

2022. aasta Bahreini Grand Prix (ametlikult Formula 1 Gulf Air Bahrain Grand Prix 2022) oli 2022. aasta Vormel 1 hooaja esimene etapp, mis toimus 20. märtsil 2022 Bahreini rahvusvahelisel ringrajal Bahreinis.

Charles Leclerc võitis sõidu, alustades parimalt stardikohalt. Leclerc sooritas kübaratriki kvalifikatsiooni- ja sõiduvõidu ning võistluste kiireima ringiga. Teine Ferrari sõitja Carlos Sainz juunior ning Lewis Hamilton lõpetasid poodiumil. Valitsev maailmameister Max Verstappen ja tema võistkonnakaaslane Sergio Pérez katkestasid. See oli Ferrari esimene kaksikvõit alates 2019. aasta Singapuri Grand Prix'st.


Linnasisene linn

Linnasisene linn on Eestis linn, mis kuulub linnaks nimetatava kohaliku omavalitsuse üksuse koosseisu ega moodusta eraldi kohaliku omavalitsuse üksust.

Linnasisesed linnad tekkisid 2017. aastal Eesti omavalitsuste haldusreformiga.

Haapsalu Narva-Jõesuu Paide Pärnu Tartu Aastatel 1980–1991 oli Maardu linn linnasisene linn. See oli 1963 allutatud administratiivselt Tallinnale ning sai 1980 linnaõigused. 1991 sai see iseseisvaks linnaks.


Gamurra

Gamurra (ka camurra, camora Firenzes ja zupa, zipa või socha Põhja-Itaalias) oli teatud tüüpi kleit, mis oli populaarne naisterõivas Itaalias 15. sajandil ja 16. sajandi algul.


Gdów

Gdów on küla Poolas Väike-Poola vojevoodkonnas Wieliczka maakonnas, Gdówi valla halduskeskus. Gdów asub Wieliczkast ligikadu 13 km ja Krakówi kesklinnast 25 km kagus.

Gdów sai linnaõigused enne 1794. aastat, kuid kaotas need enne 1880. aastat.

Gdów on agroturismi sihtpunkt.


Sinole

Sinole on küla (vidējciems) Lätis Gulbene piirkonnas Lejasciemsi vallas.

Küla asub valla edelaosas, valla keskusest Lejasciemsist 6 kilomeetri kaugusel, Tirziņa jõe kaldal. Asulas on Sinole bussipeatus.

Seal asus Sinole mõisa keskus. Sinole mõisa hooned (ait, vesiveski) on muinsusmälestistena kohaliku kaitse all. Aastani 1949 oli seal Sinole valla keskus. Aastal 2017 oli külas 211 elanikku. Aastal 2022 oli elanikke 181.


Poteet

Poteet on linn USA-s Texase osariigis Atascosa maakonnas. See asub San Antonio kesklinnast ligi 50 km kaugusel lõunas.

Elanike arv on 2020. aasta rahvaloenduse seisuga 2795. 2010. aastal oli elanikke 3260.

Linn on saanud nime selle esimese postiülema Francis Marion Poteeti järgi. Esimene postkontor avati Poteetis 1886. aastal. Poteet sai linnaõigused 1926. aastal.

Poteet on tuntud seal iga aasta aprillis toimuva maasikafestivali järgi. Linna hüütakse Texase maasikapealinnaks.

Linnas on sündinud kantrimuusik George Strait.


James Hockenhull

Sir James Hockenhull KBE, ADC Gen (sündinud 27. juuli 1964 Havantis) on Suurbritannia ja Põhja-Iiri Ühendkuningriigi maaväe kindral.


Staidi

Staidi on küla (mazciems) Lätis Gulbene piirkonnas Lejasciemsi vallas.

Küla asub Riiast 170 kilomeetri kaugusel valla edelaosas. Aastal 2007 oli külas 6 elanikku.


Viešķeles

Viešķeles on küla (mazciems) Lätis Gulbene piirkonnas Lejasciemsi vallas.

Küla asub Riiast 176 kilomeetri kaugusel valla idaosas Ceplise tiigi kaldal. Asulas on Viešķelese bussipeatus.

Aastal 2007 oli külas 8 elanikku.


Bilczyce

Bilczyce on küla Poolas Väike-Poola vojevoodkonnas Wieliczka maakonnas Gdówi vallas. Bilczyce asub Wieliczkast 10,5 km ja Krakówi kesklinnast ligi 23 km kagus.


Frévillers

Frévillers on vald Põhja-Prantsusmaal Pas-de-Calais' departemangus.

Põllumajandusküla asub departemangu kõrgeimas punktis, 26 km Arrasist loodes, teede D72 ja D74 ristumiskoha ümbruses.


Latvasas

Latvasas on küla (skrajciems ehk hajaküla) Lätis Gulbene piirkonnas Lejasciemsi vallas.

Küla asub valla loodeosas. Aastal 2002 oli seal 10 elanikku.


Frévin-Capelle

Frévin-Capelle on vald Põhja-Prantsusmaal Pas-de-Calais' departemangus.

Põllumajandusküla asub Scarpe'i jõe orus, 9,7 km Arrasist loodes, teede D49 ja D49E ristumiskoha ümbruses.


Palata küla

Palata on küla (mazciems) Lätis Gulbene piirkonnas Lejasciemsi vallas.

Küla asub valla lõunaosas Koiva jõe kaldal. Aastal 1999 oli seal 15 elanikku.


Krāces

Krāces on küla (skrajciems ehk hajaküla) Lätis Gulbene piirkonnas Lejasciemsi vallas.

Küla asub valla edelaosas, Koiva jõe kaldal. Külas asuv Krācese linnamägi on muinsusmälestisena riikliku kaitse all. Aastal 2007 oli seal 6 elanikku.


Cinci

Cinci on küla (mazciems) Lätis Gulbene piirkonnas Lejasciemsi vallas.

Küla asub valla lõunaosas Koiva jõe kaldal. Asulas on Cinci bussipeatus. Aastal 2007 oli seal umbkaudu 10 elanikku.


Zvārtavi

Zvārtavi on küla (skrajciems ehk hajaküla) Lätis Gulbene piirkonnas Lejasciemsi vallas.

Küla asub valla keskosas Koiva jõe kaldal. Aastal 2007 oli külas ligikaudu 10 elanikku.


Ķilpani

Ķilpani on küla (mazciems) Lätis Gulbene piirkonnas Lejasciemsi vallas.

Küla asub valla idaosas Ceplise tiigi kaldal. Aastal 2007 oli külas 3 elanikku.


Gārša

Gārša on küla (mazciems) Lätis Gulbene piirkonnas Lejasciemsi vallas.

Küla asub valla kirdeosas Iežupe jõe kaldal. Asulas on Mērupe ja Gārša bussipeatus. 2007. aastal oli külas 10 elanikku.


Anthony Modeste

Anthony Mbu Agogo Modeste (sündinud 14. aprillil 1988 Cannes'is) on Prantsusmaa jalgpallur, kes mängib ründajana Saksamaa kõrgliigaklubis Dortmundi Borussia.

Prantsusmaa kõrgliigas debüteeris ta hooajal 2007/08 Nice'i meeskonnas. Hooajal 2009/10 mängis ta laenul Prantsusmaa esiliigaklubis Angers. 20 väravaga oli Modeste Olivier Giroudi järel liigas paremuselt teine väravakütt ning ta valiti liigahooaja sümboolsesse koosseisu.

2010. aasta augustis sõlmis ta nelja-aastase lepingu Prantsusmaa kõrgliigaklubiga Bordeaux' Girondins. Hooajal 2010/11 lõi Modeste Prantsusmaa kõrgliigas 10 väravat. 2012. aasta jaanuaris läks ta hooaja lõpuni laenule Inglismaa kõrgliigaklubisse Blackburn Rovers, kuid seal ta üheksa mänguga ühtegi väravat ei löönud. Hooajal 2012/13 oli ta laenul Prantsusmaa kõrgliigaklubis Bastia ning lõi 15 väravat.

2013. aasta juulis sõlmis ta kolmeaastase lepingu Saksamaa kõrgliigaklubiga Hoffenheim. Hooajal 2013/14 lõi Modeste Saksamaa kõrgliigas 12 väravat.

Aastatel 2015–2017 mängis ta Saksamaa kõrgliigas kaks hooaega 1. FC Kölni särgis. Esimesel hooajal lõi ta 15 väravat. Hooajal 2016/17 lõi ta Saksamaa kõrgliigas 25 väravat ega ligi pooled Kölni väravatest sel hooajal Saksamaa kõrgliigas ja aitas Kölni UEFA Euroopa Liiga alagrupiturniirile. Saksamaa kõrgliigas oli Modeste sel hooajal Pierre-Emerick Aubameyangi ja Robert Lewandowski järel paremuselt kolmas väravalööja.

Aastatel 2017–2018 mängis ta Hiina kõrgliigaklubis Tianjin Quanjian.

2018. aasta augustis naasis ta 1. FC Kölni. Hooaja 2020/21 teises pooles oli ta Kölnist laenul Prantsusmaa kõrgliigaklubis Saint-Étienne. Hooajal 2021/22 tegi Modeste Saksamaa kõrgliigas oma paremuselt teise hooaja, kui lõi 20 väravat.

2022. aasta augustis sõlmis ta üheaastase lepingu Dortmundi Borussiaga.

Aastatel 2008–2010 mängis Modeste Prantsusmaa kuni 21-aastaste koondises.

Tema isa Guy Modeste oli samuti jalgpallur. Ta oli pärit Martinique'i saarelt.


San Angelo

San Angelo on linn USA-s Texase osariigis, Tom Greeni maakonna halduskeskus ja ainus linn. See asub Edwardsi platoo edelanurgas ja Chihuahua kõrbe kirdenurgas Concho jõe põhja- ja lõunapoolse haru liitumiskohas osariigi pealinnast Austinist umbes 360 km kaugusel loodes.

Elanike arv on 2020. aasta rahvaloenduse seisuga 99 893. Aastal 2010 oli elanikke 93 200. 48,2% elanikkonnast moodustavad valged ja 42,35% ladinaameeriklased.

Piirkonda asustasid algselt jumano-indiaanlased. 1632. aastal rajati praeguse San Angelo lähedale lühikest aega tegutsenud frantsisklaste misjonikeskus. Praegune San Angelo linn asutati 1867. aastal, kui USA armee rajas sinna kaitserajatise Fort Concho. San Angelo asula (algselt Santa Angela) sai nime ühe selle esimese asuniku Bartholomew J. DeWitti abikaasa Angela järgi (hiljem sai Angelast Angelo). Linn hakkas kiiresti kasvama 1880. aastatel pärast maakonna halduskeskuseks saamist. San Angelo kujunes piirkonna liiklussõlmeks, kui 1888. aastal jõudis sinna Santa Fe Railroadi ja 1909. aastal Kansas City, Mexico and Orient Railway raudteeliin. 20. sajandi esimesel poolel kujunes San Angelo tähtsaimaks majandusharuks nafta- ja maagaasitööstus.

San Angelos valitseb lähistroopiline poolariidne kliima. Keskmine õhutemperatuur on juulis 22–35 °C ja jaanuaris 1–15 °C. Aasta keskmine sademete hulk on 539 mm. Kõige enam sajab mais (72 mm) ja kõige vähem detsembris (22 mm).

Linnas asuvad 1981. aastal avatud San Angelo kaunite kunstide muuseum, 1867. aastal asutatud endine kaitserajatis Fort Concho, mis tunnistati 1961. aastal riiklikuks ajaloomälestiseks (National Historic Landmark), ja Goodfellow' õhujõudude baas. Linnas tegutseb 1928. aastal asutatud Angelo State University, mis kuulub Texase Tehnoloogiaülikoolide programmi. Linna läänepiiril asub looduskaitseala San Angelo State Park, kus elab väiksearvuline ameerika piisonite kari.

Linna teenindab San Angelo piirkondlik lennujaam. Linnas asub linnadevahelisi bussiliine opereeriva firma Greyhound Linesi bussipeatus. Linnas ristuvad maanteed Route 67 ja Route 87.


Liplas

Liplas on küla Poolas Väike-Poola vojevoodkonnas Wieliczka maakonnas Gdówi vallas. Liplas asub Wieliczkast umbes 12 km idakagus ja Krakówi kesklinnast ligikaudu 24 km kagus.


Wiatowice

Wiatowice on küla Poolas Väike-Poola vojevoodkonnas Wieliczka maakonnas Gdówi vallas. Wiatowice asub Wieliczkast umbes 11 km ja Krakówi kesklinnast 23 km idakagus.


Zręczyce

Zręczyce on küla Poolas Väike-Poola vojevoodkonnas Wieliczka maakonnas Gdówi vallas. Zręczyce asub Wieliczkast umbes 16 ja Krakówi kesklinnast ligikaudu 28 km kagus.


Niemysłów

Niemysłów on küla Poolas Łódźi vojevoodkonnas Poddębice maakonnas Poddębice vallas. Niemysłów asub Poddębicest umbes 10 km läänes ja Łódźi kesklinnast ligikaudu 45 km lääneloodes.

Niemysłówi on esmamainitud 1262. aastal.

Niemysłów sai linnaõigused enne 1563. aastat, kuid kaotas need enne 1580. aastat.


Bałdrzychów

Bałdrzychów on küla Poolas Łódźi vojevoodkonnas Poddębice maakonnas Poddębice vallas. Bałdrzychów asub Poddębicest umbes 3 km edelas ja Łódźi kesklinnast ligikaudu 38 km lääneloodes.


Łężki

Łężki on küla Poolas Łódźi vojevoodkonnas Poddębice maakonnas Poddębice vallas. Łężki asub Poddębicest vahetult kagus.


Lapati

Lapati (ka Lopati) on küla (skrajciems ehk hajaküla) Lätis Gulbene piirkonnas Lejasciemsi vallas.

Küla asub valla keskosas. Asulas on Lapati bussipeatus. Aastal 2007 oli külas ligikaudu 20 elanikku.


Salaki

Salaki (ka Solaki) on küla (mazciems) Lätis Gulbene piirkonnas Lejasciemsi vallas.

Küla asub valla keskosas. Aastal 1999 oli külas 11 elanikku.


Pudłówek

Pudłówek on küla Poolas Łódźi vojevoodkonnas Poddębice maakonnas Poddębice vallas. Pudłówek asub Poddębicest ligi 8 km lõunaedelas ja Łódźist umbes 37 km lääneloodes.


Dūre (Lejasciemsi vald)

Dūre on küla (mazciems) Lätis Gulbene piirkonnas Lejasciemsi vallas.

Küla asub valla põhjaosas Koiva jõe kaldal. Seal on bussipeatused Dūre ja Dūre II.

Asula on kujunenud endise Dūre mõisa keskuse juurde. Looduskaitse all on tammed ümbermõõtudega 4,36 meetrit, 4,68 meetrit, 4,62 meetrit, 4,43 meetrit, 4,02 meetrit ja 4,22 meetrit.

Aastal 1999 oli külas 34 elanikku.


Salmaņi

Salmaņi (ka Salmeņi) on küla (skrajciems ehk hajaküla) Lätis Gulbene piirkonnas Lejasciemsi vallas.

Küla asub valla idaosas. Sealt algab Ķiurga jõgi. Aastal 1999 oli külas 15 elanikku.


Čipati

Čipati on küla (mazciems) Lätis Gulbene piirkonnas Lejasciemsi vallas.

Küla asub valla idaosas. Aastal 1999 oli külas 9 elanikku.


Kručki

Kručki on küla (mazciems) Lätis Gulbene piirkonnas Lejasciemsi vallas.

Küla asub valla idaosas. Aastal 1999 oli külas 11 elanikku.


Moreni

Moreni on linn Rumeenias Dâmbovița maakonnas. Linn asub ajaloolises Munteenia piirkonnas, maakonnakeskusest Târgoviștest ligikaudu 16 km idakirdes.

Morenit on esmaminitud 1584. aastal. Linnaõigused sai Moreni 17. septembril 1947.

Morenis alustati 1861. aastal esmakordselt Rumeenias naftatootmist.


Juhan Puskar

Juhan Puskar ka Johann Puskar, VR I/3 (6. mai 1885 Kabala vald, Viljandi kreis, Liivimaa kubermang – 10. august 1950 Cucamonga, California, Ameerika Ühendriigid) oli Eesti sõjaväelane (kolonelleitnant).

Johann Puskar sündis 6. mail (vkj 24.04.) 1885. aastal Viljandi kreisi Pilistvere kihelkonna Kabala valla Villevere küla Siherni talus. Õppis valla- ja Pilistvere kihelkonnakoolis ning Eesti Aleksandrikoolis Põltsamaal 1899–1903.

Sõjalise hariduse sai Peterburi jalaväe junkrukoolis (hilisem Vladimiri sõjakool) 1905–1908. Astus septembris 1904 vabatahtlikult Venemaa keiserlikku armeesse. Ülendati juulis 1908. aastal alamleitnandiks. Teenis järgnevalt 61. Vladimiri jalaväepolgus kuulipildujakomando ülema ja rooduülemana. Ülendati novembris 1911. aastal leitnandiks. Esimeses maailmasõjas osales koos oma polguga. Ülendati lahingulise vapruse eest augustis 1915 alamkapteniks. Jaanuarist 1917. aastal oli 619. jalaväepolgu komando- ja pataljoniülem. Ülendati jaanuaris 1917. aastal kapteniks. Pälvis lahingulise vapruse eest Anna 2., 3. ja 4. järgu ning Püha Stanislavi ordeni 2. ja 3. järgu ordenitega.

1918. aasta jaanuarist kuni aprillini oli 1. Eesti jalaväepolgu III pataljoni ülem, ülendati aprillis 1918 kaptenist alampolkovnikuks.

Saksa okupatsiooni ajal varjas end isatalus, Saksa okupatsiooni järel aitas 1918. sügisel organiseerida Viljandimaal omakaitset ja novembris asutada Paides kaitseliitu. Nimetati Vabadussõja eel, 21. novembril 1918, 6. jalaväepolgu ülemaks. Tagandati 26. aprillil 1919 Sõjavägede ülemjuhataja poolt seoses punavägede läbimurdega Ruhja all Lõunarindel. Viidi üle Sõjaväe Peastaabi Sõjaväe Varustusvalitsusse ja määrati mais 1919 selle sõjariistade osakonna ülemaks. Detsembris 1919 nimetati Suurtükiväe Valitsusse sama osakonna ülemaks. Oli märts–aprill 1920 Nõukogude Venemaal rahulepingu ratifitseerimiskomisjoni liige.

Vabanes sõjaväest septembris 1920. aastal, 1922. aasta novembris nimetati alampolkovnikust kolonelleitnandiks.

Teenete eest Vabadussõjas vääristati teda I liigi 3. järgu Vabadusristiga, millele lisandus 50 000 marka ning tasuta maa normaaltalu suuruses Harjumaa Raasiku mõisast.

Töötas järjest Tallinn-Harju abimaksuinspektorina ning pälvis teenete eest Valgetähe IV klassi teenetemärgi (1938). Esimese Nõukogude okupatsiooni ajal varjas end Kambi talus. Saksa okupatsiooni ajal tegutses taas maksuinspektorina. Oli Vabaduse Risti Vendade Ühenduse Tallinna osakonna liige.

Põgenes septembris 1944 koos perega Saksamaale. 1945. aasta kevadel valiti ta Kesk-Saksamaal Gera linnas asutatud Eesti Komitee esimeheks. Juba samal sügisel siirdus Nürnbergi läheduses asuvasse Fürthi, kus oli samuti tegev eestlaste rahvuskomitee juhatuses ning rahvatantsijate juhiks. Alates jaanuarist 1947 oli pikemat aega tegev Nürnbergi lähedal asunud Eesti-Läti laagri "Valga" Eesti Komitees. Siirdus 1950. aasta algul koos perega Ameerika Ühendriikidesse. Johann Puskar suri 10. augustil 1950 Lõuna-Californias Cucamongas puuviljaistanduses töötades südamerabandusse ja on maetud Lõuna-Californias Bellevue kalmistule Ontarios.


Oldermaņi

Oldermaņi on küla (mazciems) Lätis Gulbene piirkonnas Lejasciemsi vallas.

Küla asub valla idaosas Sudaliņa jõe kaldal. Küla kohal asub jõel Lejasdzirnavase veskijärv. Asulas on Priede bussipeatus.

Aastal 2007 oli külas ligikaudu 10 elanikku.


Pirtsmuiža

Pirtsmuiža (kohalikus murdes Piertsmuiža) on küla (skrajciems ehk hajaküla) Lätis Gulbene piirkonnas Lejasciemsi vallas.

Küla asub valla keskosas. Asula on kujunenud endise Pirtsmuiža karjamõisa juurde. Seal kasvav Atvasese mänd ümbermõõduga 3,37 meetrit on looduskaitse all.


Umari

Umari on küla (mazciems) Lätis Gulbene piirkonnas Lejasciemsi vallas.

Küla asub valla idaosas Sudaliņa jõe kaldal. Jõe teisel kaldal ausb Krampani küla. Asulas on Sudali bussipeatus.

Aastal 2007 oli külas ligikaudu 20 elanikku.


Krampani

Krampani on küla (mazciems) Lätis Gulbene piirkonnas Lejasciemsi vallas.

Küla asub valla idaosas Sudaliņa jõe kaldal. Jõe teisel kaldal ausb Umari küla. Aastal 2007 oli külas ligikaudu 20 elanikku.


Olekši

Olekši on küla (mazciems) Lätis Gulbene piirkonnas Lejasciemsi vallas.

Küla asub valla idaosas, paigas, kus Olekšupīte Sudalsi järve suubub.


Auguliena

Auguliena (ka Auguliene, vanasti Augulene) on küla (mazciems) Lätis Gulbene piirkonnas Beļava vallas.

Küla asub valla lääneosas Auguliena järve kaldal. Asulas on Auguliena bussipeatus.

Küla on kujunenud endise Auguliena mõisa keskuse juurde. Nõukogude perioodil kuulus see kolhoosi Pilskalns. Kolhoosi likvideerimisel jäid mõisa hooned tühjaks ja mõisakompleks rüüstati. Erastamisel omandas mõisa hooned aastal 1999 SIA "Augulienas muiža", mis kavandas mõisa häärberisse võõrastemaja rajamist.

Auguliena mõisakompleks on arhitektuurimälestistena kohaliku kaitse all (ait, häärberi varemed). Looduskaitse all on Auguliena tamm ja Auguliena järve tamm.


Jacob Ramsey

Jacob Matthew Ramsey (sündinud 28. mail 2001 Birminghamis) on Inglismaa jalgpallur, kes mängib poolkaitsjana Inglismaa Premier League'i klubis Aston Villa.

Aston Villa noorteakadeemiaga liitus ta 2007. aastal. 2019. aasta jaanuaris sõlmis ta Aston Villaga esimese profilepingu. Aston Villa põhimeeskonnas debüteeris ta 19. veebruaril 2019 Inglismaa esiliiga mängus West Bromwich Albioni vastu. 2020. aasta jaanuaris läks ta hooaja lõpuni laenule Inglismaa tugevuselt kolmanda liiga klubisse Doncaster Rovers. Seitsme mänguga lõi Ramsey League One'is kolm väravat, kuid koroonapandeemia tõttu jäi League One'i hooaeg pooleli.

Inglismaa kõrgliigas debüteeris Ramsey Aston Villa meeskonnas hooajal 2020/21. 2021. aasta veebruaris sõlmis ta klubiga uue nelja ja poole aasta pikkuse lepingu. 22. oktoobril 2021 lõi ta mängus Arsenali vastu oma esimese värava Inglismaa kõrgliigas. Hooajal 2021/22 lõi ta Inglismaa kõrgliigas kokku kuus väravat.

Alates 2019. aastast on Ramsey mänginud Inglismaa noortekoondistes.


Saari pealetung

Saari pealetung oli Prantsusmaa sissetung Natsi-Saksamaa Saarimaale teise maailmasõja alguses, 7.–16. septembrini 1939. Algne plaan oli peale tungida 40 diviisi, ühe soomusdiviisi, 3 mehhaniseeritud diviisi, 78 suurtükirügemendi ja 40 tankipataljoniga, et aidata Poolat, mida Saksamaa parasjagu ründas. Kuigi piirile viidi 30 diviisi (ning mõned üle piiri), ei kandnud rünnak oodatud vilju. Kui Saksamaa oli Poola kiiresti vallutanud, sai ta vägesid läänerindele juurde tuua ning Prantsusmaa pealetung katkes. Prantsuse väed taganesid Saksamaa vastupealetungi kartuses 17. oktoobril.


Letes

Letes on küla (vidējciems) Lätis Gulbene piirkonnas Beļava vallas.

Küla asub valla kirdeosas merepinnast 140 meetri kõrgusel Letese järve lõunakaldal. Letes jääb Riiast 196, piirkonna keskusest Gulbenest 21 ja vallakeskusest Beļavast 11 kilomeetri kaugusel. Asulas on Letese bussipeatus.

Külas on postkontor. Seal tegutseb loomakasvatusettevõte SIA «Gulbenes zvērsaimniecība». Asula rajati aastal 1953 vastloodud rebasekasvatuse juurde. Seal asub mälestusmärk teises maailmasõjas hukkunud Läti partisanidele.

Aastal 2015 oli külas 111 elanikku. Aastal 2017 oli elanikke 99, aastal 2022 aga 73.


Rădăuți

Rădăuți (saksa keeles Radautz, ungari keeles Radóc, poola keeles Radowce, ukraina keeles Радівці) on linn Rumeenias Suceava maakonnas.

Linn asub ajaloolises Bukoviina piirkonnas, Ukraina piirist 13 km kaugusel ja maakonnakeskusest Suceavast ligikaudu 33 km loodes.

Asulat on esmamainitud 1393. aastal. Rădăuți nime all on asulat esimest korda mainitud 6. juulil 1413.


Mili

Mili (ka Andzēni, vanasti Andzani) on küla (mazciems) Lätis Gulbene piirkonnas Beļava vallas.

Küla asub valla lõunaosas Asarupe jõe kaldal. Asulas on Pienakalnsi bussipeatus. Seal asuvad Andzēni muinaskalmed ehk Sõjakalmud on muinsusmälestistena kohaliku kaitse all.


Svelberģis

Svelberģis (nõukogude perioodil ka Mežotnes) on küla (vidējciems) Lätis Gulbene piirkonnas Beļava vallas. Küla asub valla lõunaosas merepinnast 135 meetri kõrgusel Gulbene loodepiiril. Svelberģis jääb Riiast 186 ja vallakeskusest Beļavast 8,5 kilomeetri kaugusel.

Svelberģis on kujunenud Gulbene linna industriaaltsooniks. Seal asub tuletõrjedepoo, külas on võõrastemaja. 2016. aastal avati seal SIA "Baltic Agro" teeninduskeskus, lisaks tegutseb seal muidki ettevõtteid. Asulas on Svelberģise bussipeatus.

2017. aastal oli külas 53 elanikku, 2022. aastal 55.


Gauchin-Verloingt

Gauchin-Verloingt on vald Põhja-Prantsusmaal Pas-de-Calais' departemangus.

Põllumajandusküla asub Ternoise'i jõe orus, 37 km Arrasist loodes, teede D343 ja D100 ristumiskoha ümbruses.


Ozolkalns

Ozolkalns on küla (vidējciems) Lätis Gulbene piirkonnas Beļava vallas. Küla asub merepinnast 140 meetri kõrgusel, Riiast 182, piirkonna keskusest Gulbenest 5 ja vallakeskusest Beļavast 12 kilomeetri kaugusel.

Külas on kultuuri- ja spordikeskus «Zīļuks». Varem asus seal ka postkontor. Külas on Kļaviņi ja Blome bussipeatus.

Asula on tekkinud Blome mõisa (Blumenhof) keskuse juurde. Aastani 1979 oli see Ozolkalnsi külanõukogu halduskeskuseks. Nõukogude perioodil oli küla Gulbene kolhoosi keskasulaks. Blome mõisa hooned (ait, häärber) on muinsusmälestistena kohaliku kaitse all. Pärlimäe muinaskalmed ja Lazdi mäe linnamägi ning muinaskalmed ehk Kruusamägi on muinsusmälestistena riikliku kaitse all.

2017. aastal oli külas 202 elanikku, 2022. aastal 220.


Gaudiempré

Gaudiempré on vald Põhja-Prantsusmaal Pas-de-Calais' departemangus.

Väike põllumajandusküla asub 23 km Arrasist edelas, teede D23 ja D1 ristumiskoha ümbruses.


Sherman (Texas)

Sherman on linn USA-s Texase osariigis, Graysoni maakonna halduskeskus. Sherman asub Texase põhjaosas Oklahoma piiri lähedal Texoma piirkonnas Dallasest umbes 110 km kaugusel põhjas. Sherman piirneb lõunas umbes 3000 elanikuga Howe'i linnaga ja põhjas umbes 25 000 elanikuga Denisoni linnaga.

Elanike arv on 2020. aasta rahvaloenduse järgi 43 645. 2010. aastal oli elanikke 38 521.

Linn asutati 1846. aastal ning kogu oma ajaloo vältel on see olnud Graysoni maakonna halduskeskus. Sherman on saanud nime Texase revolutsiooni kangelase, kindral Sidney Shermani (1805–1873) järgi.

15. mail 1896 tabas Shermani viienda kategooria tornaado, mis nõudis vähemalt 73 inimelu.

Shermanis asub presbüterlik erakolledž Austin College.

Shermanis tegutseb Graysoni maakonda ja Red Riveri piirkonna kultuuri ja ajalugu tutvustav Sherman Museum.


Szerzyny

Szerzyny on küla Poolas Väike-Poola vojevoodkonnas Tarnówi maakonnas, Szerzyny valla halduskeskus. Szerzyny asub Tarnówist ligikaudu 30 km kagus.

Szerzyny küla asutati 1348. aastal. Szerzyny sai linnaõigused 1731. aastal, kuid kaotas need 1846. aastal.


Staromieście

Staromieście on küla Poolas Sileesia vojevoodkonnas Częstochowa maakonnas Lelówi vallas. Staromieście asub Częstochowast umbes 38 km idakagus.

Staromieście sai linnaõigused enne 1314. aastat, kuid kaotas need 1350. aasta paiku.


Satipatthana Sutta

Satipaṭṭhāna Sutta, ka Mahāsatipaṭṭhāna Sutta ("Meelespidamise suutra" või "Teadlikkuse õpetus") on paali kaanoni (Tipitaka) üks tähtsamaid tekste. See sisaldab kokkuvõtlikul kujul budismi vabanemisõpetuse aluseid ning juhatusi selle teostamiseks.

Satipatthana õpetus on eelkõige praktilise suunitlusega meele ümber kujundamiseks ning sellel põhinevad kõigi budismi suundade ning koolkondade mõtlussüsteemid, mõningate variatsioonide ja rõhuasetuste erinevustega.


Van Horn

Van Horn on linn USA-s Texase osariigis, Culbersoni maakonna halduskeskus ja ainus linn. Elanike arv on 2020. aasta rahvaloenduse järgi 1941. 2010. aastal oli seal 2063 elanikku.

Linn on saanud nime leitnant James Judson Van Horni järgi. Linn tekkis 1881. aastal läbi piirkonna ehitatud raudteeliini Texas and Pacific Railway äärde.

Linna läbib kiirtee Interstate 10, mille kaudu on ühendus 190 km kaugusel idas asuva Fort Stocktoniga ja 190 km kaugusel läänes asuva El Pasoga. Lisaks asub linnas maantee Route 90 läänepoolne lõpp-punkt. Route 90 suundub Van Hornist kagusse ja viib 117 km kaugusel asuvasse Marfa linna. Maantee Texas State Highway 54 viib põhjas asuvatesse Guadalupe mägedesse ja maanteele Route 62.

Linna lähedal asub Culbersoni maakonna lennujaam. Linna läbib lisaks raudteeliin Union Pacific Railroad. Linnas asub linnadevahelisi bussiliine opereeriva firma Greyhound Linesi bussipeatus.

Linnas asub Carpenter Gothic-stiilis presbüterlaste kirik, mis võeti 1978. aastal USA ajalooliste paikade riiklikku registrisse National Register of Historic Places.


Vanagi (Beļava vald)

Vanagi on küla (mazciems) Lätis Gulbene piirkonnas Beļava vallas.

Küla asub valla põhjaosas. Seal kasvava 11 meetri kõrgune Vanagi kadakas ümbermõõduga 1,16 meetrit on looduskaitse all.


Weatherford

Weatherford on linn USA-s Texase osariigis, Parkeri maakonna halduskeskus. Linn asub Fort Worthist umbes 50 kilomeetri kaugusel läänes, paiknedes Trinity ja Brazosi jõe vahelises orus.

Elanike arv on 2020. aasta rahvaloenduse järgi 30 854. 2010. aastal oli seal 25 657 elanikku.

Weatherford valitseb lähistroopiline kliima. Keskmine õhutemperatuur on jaanuaris 5,9 °C ja juulis 28,6 °C. Kõrgeim õhutemperatuur on olnud 48,3 °C ja madalaim –23,3 °C. Sademeid langeb aasta lõikes võrdlemisi ühtlaselt – kokku 833 mm aastas. Kõige enam sajab mais (119 mm) ja kõige vähem jaanuaris (46 mm).

Linn on saanud nime Texase senati liikme Thomas Jefferson Weatherfordi (eluaastad 1811–1867) järgi.

Weatherford sai linnaõigused 1858. aastal ja 1859. aastal avati seal postkontor. Kuni 1870. aastate alguseni leidsid linna ümbruses aset komantši indiaanlaste rünnakud. 1880. aastal jõudis linna Texas and Pacific Railway raudteeliin ja seitse aastat hiljem Gulf, Colorado and Santa Fe Railway. 1891. aastal alustas tööd kohalik raudteeliin Weatherford, Mineral Wells and Northwestern Railway. Raudteeühenduse tekkimisega arenes Weatherford maakonna kaubanduskeskuseks. 1890. aastate keskel oli linnas ligikaudu 5000 elanikku, sadakond ettevõtet, seitse kirikut, mitu kooli, kolm panka ja neli hotelli ning ilmus kolm nädalalehte.

Weatherford oli maakonna põllumajanduskeskus ka kogu 20. sajandi. 1920. aastatel sai lisaks alguse naftatööstus. Ülemaailmse majanduskriisi aastatel langes linna elanike arv enam kui 6000-lt alla 5000. Alates 1940. aastast on elanike arv taas püsivalt tõusnud.

Läbi linna kulgeb kiirtee Interstate 20. Linna idapiiri lähedal saab alguse maantee U.S. Route 180. Weatherfordi kesklinnast saab alguse maantee Texas State Highway 171. Linna lähedal Hudson Oaksis asub Parkeri maakonna lennujaam.

Alates 1869. aastast annab linnas kõrgharidust Weatherford College.

Weatherfordis asub 2015. aastal asutatud automuuseum Vintage Grill & Car Museum, mille juures paikneb ka restoran. Muuseumis on muuhulgas üleval USA 36. presidendile Lyndon B. Johnsonile kuulunud 1976. aasta Lincoln Continental.

Weatherford on tuntud Texase virsikupealinnana, kuna seal toimub iga aasta juuli teisel laupäeval Parkeri maakonna virsikufestival.

Weatherfordis asub palju 19. sajandi lõpu ja 20. sajandi alguse arhitektuuri esindavaid hooneid. Weatherfordi ajalooline kesklinn ja 1880. aastatel ehitatud Parkeri maakonna kohtumaja on ajalooliste mälestisena muinsuskaitse alla võetud.

Weatherfordis olid sündinud näitleja ja laulja Mary Martin (1913–1990), kes näitles paljudes Broadway teatrilavastustes, ning sõjaväelane William Hood Simpson (1888–1980), kes oli Teise maailmasõja läänerindel USA 9. armee komandör.


Oscar Isaac

Óscar Isaac Hernández Estrada (sündinud 9. märtsil 1979 Guatemalas) on Ameerika Ühendriikide näitleja. Isaac on tuntud oma mitmekülgsuse poolest, sealhulgas on ta kaasa aidanud muudatustele Hollywoodis latiinode kujutamisel ja stereotüüpide murdmisel. Ajakiri Vanity Fair valis Isaaci 2017. aastal oma põlvkonna parimaks näitlejaks ja New York Times valis ta 2020. aastal 21. sajandi 25 parima näitleja hulka. Ta on pälvinud Kuldgloobuse auhinna ja Primetime Emmy auhinna nominatsiooni. 2016. aastal kuulus ta ajakirja Time koostatud maailma 100 mõjukaima inimese nimekirja.

Guatemalas sündinud Isaac kolis koos perega imikueas Ameerika Ühendriikidesse. Teismelisena liitus ta punkbändiga, mängis näitemängudes ja tegi oma filmidebüüdi kõrvalises rollis. Juilliardi kooli vilistlane Isaac tegi suure osa oma 2000. aastate filmirollidest kõrvalosatäitjana. Tema esimene suur roll oli Josephi tegelaskuju piiblidraamas "Sünnilugu" (2006) ja ta võitis Austraalia filmis "Balibo" (2009) José Ramos Horta karakteri kehastamise eest AACTA parima meeskõrvalosatäitja auhinna. Pärast tunnustuse pälvimist filmide "Robin Hood" (2010) ja "Drive" (2011) kõrvalosa mängimise eest saavutas Isaac läbimurde lauljarolliga muusikalises draamas "Lleywn Davise ballaad" (2013), mis tõi talle Kuldgloobuse nominatsiooni.

Isaaci karjäär jätkus peaosade täitmisega nii krimidraamas "Vägivaldseim aasta" (2014), põnevusfilmis "Ex Machina" (2015) kui ka superkangelaste filmis "X-Mehed: Apokalüpsis" (2016). Temast sai ülemaailmne staar Poe Dameroni rolliga "Tähesõdade" triloogias (2015–2019). Isaac on mänginud ajaloolises draamas "Lõplik lahendus" (2018), ulmefilmides "Häving" (2018) ja "Düün" (2021) ning krimidraamas "Kaardimängur" (2021). Televisioonis oli ta peaosas kolmes minisarjas: "Näita mulle kangelast" (2015), mille eest ta võitis Kuldgloobuse auhinna, "Stseenid ühest abielust" (2021) ja Marveli Kinouniversumi (MCU) sarjas "Moon Knight" (2022). Tema lavatööde hulka kuuluvad nimirollid lavastustes "Romeo ja Julia" (2007) ja "Hamlet" (2017).


Silamala

Silamala (nõukogude perioodil Silmala) on küla (mazciems) Lätis Gulbene piirkonnas Beļava vallas.

Küla asub valla lääneosas. Silamala lähistelt algab Mudaža jõgi. Asulas on Silamala bussipeatus.


Butāni

Butāni on küla (mazciems) Lätis Gulbene piirkonnas Beļava vallas.

Küla asub valla keskosas. Butāni lähistelt algab Mellupe jõgi. Asulas on Butāni bussipeatus.


Gāršnieki

Gāršnieki (vahel ka ebatäpselt Gāršenieki) on küla (skrajciems ehk hajaküla) Lätis Gulbene piirkonnas Beļava vallas.

Küla asub valla idaosas Mellupe jõe kaldal. Külast möödub Gulbene–Alūksne kitsarööpmeline raudtee.


Srokowo

Srokowo (kuni 1950. aastani Dryfort, saksa keeles Drengfurth) on küla Poolas Warmia-Masuuria vojevoodkonnas Kętrzyni maakonnas, Srokowo valla halduskeskus. Srokowo asub Venemaa (Kaliningradi oblasti) piirist 12 km kaugusel, maakonnakeskusest Kętrzynist ligi 18 km põhjakirdes.

Asulat on esmamainitud 1397. aastal. Linnaõigused sai 1405. aastal, kuid kaotas need 1945. aastal. 1950. aastal sai Dryfort geograaf Stanisław Srokowski (1872–1950) auks uueks nimeks Srokowo.


Naglene

Naglene (ka Nagliena) on küla (skrajciems ehk hajaküla) Lätis Gulbene piirkonnas Beļava vallas.

Küla asub valla idaosas. Asulas on Naglene bussipeatus.

Naglene on tekkinud Nagliena mõisa keskuse juurde. Nagliena mõisa hooned (kõrts, ait, häärber) on muinsusmälestistena kohaliku kaitse all.


Hellen Obiri

Hellen Onsando Obiri (sündinud 13. detsembril 1989 Kisiis) on Keenia kergejõustiklane (pikamaajooksja). Ta on 5000 meetri jooksu kahekordne maailmameister.

Obiri sai esimese tiitlivõistluste medali 2012. aasta sisemaailmameistrivõistlustel Istanbulis, kui võitis seal 3000 meetri jooksu.

2013. aasta maailmameistrivõistlustel Moskvas võitis ta 1500 meetri jooksus pronksi.

2014. aasta sisemaailmameistrivõistlustel Sopotis oli Obiri 3000 meetri jooksus Genzebe Dibaba järel teine. Suvel tuli ta Marrakechis Aafrika meistriks 1500 meetri jooksus.

2016. aastal otsustas Obiri keskenduda pikematele staadionijooksudele. Rio de Janeiro olümpiamängudel võitis ta 5000 meetri jooksus Vivian Cheruiyoti järel hõbeda.

2017. aasta maailmameistrivõistlustel Londonis tuli ta 5000 meetri jooksus Almaz Ayana ja Sifan Hassani ees maailmameistriks.

2018. aastal võitis ta 5000 meetri jooksus kulla Rahvaste Ühenduse mängudel Gold Coastis ning Aafrika meistrivõistlustel Asabas.

2019. aasta maailmameistrivõistlustel Dohas kaitses Obiri 5000 meetri jooksus tiitlit, edestades maailmameistrivõistluste rekordiga 14.26,72 finaalis Margaret Kipkemboid ja Konstanze Klosterhalfenit. 10 000 meetri jooksus oli ta viies.

2021. aasta Tokyo suveolümpiamängudel võitis Obiri 5000 meetri jooksus Hassani järel hõbemedali. 10 000 meetri jooksu lõpetas ta neljandana.

2022. aasta maailmameistrivõistlustel Eugene'is osales ta vaid 10 000 meetri jooksus, kus võitis isikliku rekordiga 30.10,02 Letesenbet Gidey järel hõbeda.


Gulbītis (Beļava vald)

Gulbītis on küla (mazciems) Lätis Gulbene piirkonnas Beļava vallas.

Küla asub valla kaguosas. Asulas on Gulbītise bussipeatus. Seal kasvavad Birze jaama tee tamm ja Apšāni tammed on looduskaitse all.


Gavrelle

Gavrelle on vald Põhja-Prantsusmaal Pas-de-Calais' departemangus.

Põllumajandusküla asub 9,7 km Arrasist kirdes, teede N50 ja D33 ristumiskoha ümbruses. Kiirteede A26 ja A1 liiklussõlm asub umbes kilomeetri kaugusel.


Stūrastas

Stūrastas on küla (skrajciems ehk hajaküla) Lätis Gulbene piirkonnas Stāmeriena vallas.

Küla asub valla idaosas. Sealt algab Kazupe jõgi.

Aastal 2007 oli külas 16 elanikku.


Raczki Elbląskie

Raczki Elbląskie (saksa keeles Unterkerbswalde) on küla Poolas Warmia-Masuuria vojevoodkonnas Elblągi maakonnas Elblągi vallas. Raczki Elbląskie asub Elblągi kesklinnast ligikaudu 3,5 km lõunaedelas.

Raczki Elbląskies asub Poola madalaim punkt (1,8 meetrit alla merepinna).


Skolas

Skolas on küla (skrajciems ehk hajaküla) Lätis Gulbene piirkonnas Stāmeriena vallas.

Küla asub valla keskosas paigas, kus Ludzupīte (Pogupe) jõgi Ludzi järvest välja voolab. Asulas on Skolase bussipeatus.

Looduskaitse all on pärn ümbermõõduga 4,11 meetrit ja tamm ümbermõõduga 4,51 meetrit. Seal asuvad Skolase muinaskalmed on muinsusmälestisena riikliku kaitse all.

Aastal 2007 oli külas 6 elanikku.


Namsadi

Namsadi on küla (skrajciems ehk hajaküla) Lätis Gulbene piirkonnas Stāmeriena vallas.

Küla asub valla lääneosas paigas, kus Ludzupīte (Pogupe) jõgi Ludzi järvest välja voolab. Asulas on Punakrogsi bussipeatus.

Aastal 2000 oli külas 30 elanikku.


Dzierzgonka

Dzierzgonka (saksa keeles Sorgenort) on küla Poolas Warmia-Masuuria vojevoodkonnas Elblągi maakonnas Markusy vallas. Dzierzgonka asub Żuławy tasandikul Dzierzgońi jõe ääres, maakonnakeskusest Elblągist ligi 14 km lõunas.


Medņi (Stāmeriena vald)

Medņi on küla (mazciems) Lätis Gulbene piirkonnas Stāmeriena vallas.

Küla asub valla lõunaosas. Varem asus seal Ieriķi–Gulbene–Abrene raudteel Medņi raudteepeatus.

Aastal 2000 oli külas 19 elanikku.


Stancmuiža

Stancmuiža on küla (mazciems) Lätis Gulbene piirkonnas Stāmeriena vallas.

Küla asub valla lääneosas Stāmeriena järve kaldal. Asulas on Stancmuiža bussipeatus.

Aastal 2000 oli külas 10 elanikku.


Bartąg

Bartąg (saksa keeles Groß Bertung, aastatel 1928–1945 Bertung) on küla Poolas Warmia-Masuuria vojevoodkonnas Olsztyni maakonnas Stawiguda vallas. Bartąg asub Łyna jõe ääres, maakonnakeskuse Olsztyni kesklinnast ligi 7 km lõunas.


Enid (Oklahoma)

Enid on linn USA-s Oklahoma osariigis, Garfieldi maakonna halduskeskus. See asub Oklahoma Cityst 110 km kaugusel põhjas. Elanike arv on 2020. aasta rahvaloenduse kohaselt 51 308. 2010. aasta USA rahvaloenduse järgi oli elanikke 49 379. See on elanike arvult osariigi üheksas linn.

Enid asutati 1893. aastal Cherokee Outleti piirkonna avamisel, kus elasid tšerokiid. Linn on saanud nime tegelase järgi Alfred Tennysoni teosest "Idylls of the King". Enid sai linnaõigused 1904. aastal. Linn hakkas kiiresti kasvama pärast raudteeliinide ehitamist ja nafta avastamist 1910. aastatel ning Teise maailmasõja järel.

Enidis valitsevad kuumad suved ning külmad ja sageli lumised talved. Kevadel võib esineda tornaadosid. Kõrgeim mõõdetud õhutemperatuur Enidis on 48 °C, mis mõõdeti 1936. aastal. Madalaim temperatuur mõõdeti 1905. aastal, mil oli −29 °C külma. Sademeid esineb 871 mm/a. Kõige enam sajab juunis (132 mm) ning kõige vähem jaanuaris (27 mm).

Peamised majandusallikad on nisu, karjakasvatus ja nafta. Olulised on teravilja jahvatamine, lihatöötlemine, piimakarjandus, naftatöötlemine, soola- ja ammoniaagitootmine.

Enid on tuntud USA nisupealinnana ("Wheat Capital of the United States").

Aastatel 1906–1998 asus linnas ülikool.

Linna läbivad maanteed Route 81 ja Route 412. Linna lähedal asub Vance'i õhujõudude baas.


László Bénes

László Bénes (sündinud 9. septembril 1997 Dunajská Stredas) on ungari rahvusest Slovakkia jalgpallur, kes mängib Saksamaa esiliigaklubis Hamburger SV ja Slovakkia jalgpallikoondises.

2007. aastal liitus ta kodulinnaklubiga Dunajská Streda DAC 1904. 2011. aastal siirdus ta Ungari klubisse Győri ETO. Győri põhimeeskonnas debüteeris ta hooajal 2014/15.

2015. aasta veebruaris sõlmis ta kolmeaastase lepingu Slovakkia kõrgliigaklubiga Žilina.

2016. aasta juulis sõlmis ta lepingu Saksamaa kõrgliigaklubisse Mönchengladbachi Borussia. 5. aprillil 2017 lõi ta mängus Hertha BSCi vastu oma esimese värava Saksamaa kõrgliigas (mäng lõppeski Hertha 1:0 võiduga). Hooaja 2018/19 teises pooles mängis ta laenul Saksamaa esiliigaklubis Kieli Holstein ja hooaja 2020/21 teises pooles Saksamaa kõrgliigaklubis FC Augsburg.

2022. aasta juunis sõlmis ta nelja-aastase lepingu Hamburgeriga.

Slovakkia jalgpallikoondises debüteeris 10. juunil 2017 sõprusmängus Leedu vastu. Koondisekarjääri esimese värava lõi ta 1. juunil 2021 sõprusmängus Bulgaaria vastu. Ta kuulus Slovakkia koondisse 2021. aasta Euroopa meistrivõistlustel.


Elko

Elko on linn USA-s Nevada osariigis, Elko maakonna halduskeskus ja suurim linn. See asub Humboldti jõe kaldal. Elko on suurim linn üle 350 kilomeetri raadiuses ning see on tuntud Kirde-Nevada südamena (The Heart of Northeast Nevada).

Elanike arv on 2020. aasta rahvaloenduse järgi 20 564. 2010. aasta rahvaloenduse kohaselt oli elanikke 18 297.


Staniątki

Staniątki on küla Poolas Väike-Poola vojevoodkonnas Wieliczka maakonnas Niepołomice vallas. Staniątki asub Niepołomicest 3 km lõunaedelas, Wieliczkast ligi 10 km idas ja Krakówi kesklinnast ligikaudu 19 km idakagus.

Staniątkis asub benediktlaste klooster.


Skujenieki

Skujenieki on küla (skrajciems ehk hajaküla) Lätis Gulbene piirkonnas Litene vallas.

Küla asub valla loodeosas Salenieki soo kirdeservas.


Zāģernieki

Zāģernieki on küla (mazciems) Lätis Gulbene piirkonnas Litene vallas.

Küla asub valla põhjaosas. Asulas on Zāģernieki bussipeatus.


Grajów

Grajów on küla Poolas Väike-Poola vojevoodkonnas Wieliczka maakonnas Wieliczka vallas. Grajów asub Wieliczkast ligi 6 km lõunakagus ja Krakówi kesklinnast umbes 18 km lõunakagus.


Aurava

Aurava (ka Aurova) on küla (mazciems) Lätis Gulbene piirkonnas Litene vallas.

Küla asub valla kirdeosas. Auravast saab alguse Apkārtupe jõgi. Seal kasvav tamm ümbermõõduga 4 meerit on looduskaitse all.


Vārpiņas

Vārpiņas on küla (mazciems) Lätis Gulbene piirkonnas Litene vallas.

Küla asub valla idaosas Apkārtupe ja Pedetsi jõe vahelisel alal.


Węgrzce Wielkie

Węgrzce Wielkie on küla Poolas Väike-Poola vojevoodkonnas Wieliczka maakonnas Wieliczka vallas. Węgrzce Wielkie asub Wieliczkast umbes 5 km kirdes ja Krakówi kesklinnast ligikaudu 13 km idakagus.


Silenieki (Litene vald)

Silenieki on küla (mazciems) Lätis Gulbene piirkonnas Litene vallas.

Küla asub valla lõunaosas Pedetsi jõe ääres. Silenieki jääb osaliselt Sita ja Pedetsi luha kaitsealale. Looduskaitse all on tammed ümbermõõtudega 5,37 meetrit, 5,21 meetrit ja 4,71 meetrit.

Aastal 2007 oli külas ligikaudu 10 elanikku.


Stryszowa

Stryszowa on küla Poolas Väike-Poola vojevoodkonnas Wieliczka maakonnas Gdówi vallas. Stryszowa asub Wieliczkast umbes 14 km lõunakagus ja Krakówi kesklinnast ligikaudu 26 km kagus.


Lešķi

Lešķi on küla (mazciems) Lätis Gulbene piirkonnas Litene vallas.

Küla asub valla keskosas Pedetsi jõe ääres. Seal asuvad Lešķi muinaskalmed ehk Kalmepõld on muinsusmälestisena riikliku kaitse all.

Aastal 2007 oli külas 16 elanikku.


Mierzeń

Mierzeń on küla Poolas Väike-Poola vojevoodkonnas Myślenice maakonnas Raciechowice vallas. Mierzeń asub Myślenicest ligi 17 km idas ja Krakówi kesklinnast umbes 27 km kagus.


Raciechowice

Raciechowice on küla Poolas Väike-Poola vojevoodkonnas Myślenice maakonnas, Raciechowice valla halduskeskus. Raciechowice asub Myślenicest umbes 15 km idas ja Krakówi kesklinnas ligikaudu 24 km lõunakagus.


Kawec

Kawec on küla Poolas Väike-Poola vojevoodkonnas Myślenice maakonnas Raciechowice vallas. Kawec asub Myślenicest umbes 20 km idas ja Krakówi kesklinnast ligikaudu 31 km lõunakagus.


Żerosławice

Żerosławice on küla Poolas Väike-Poola vojevoodkonnas Myślenice maakonnas Raciechowice vallas. Żerosławice asub Myślenicest umbes 21 km idas ja Krakówi kesklinnast ligikaudu 33 km kagus.


Tenczyn

Tenczyn on küla Poolas Väike-Poola vojevoodkonnas Myślenice maakonnas Lubieńi vallas. Tenczyn asub Myślenicest umbes 17 km ja Krakówi kesklinnast ligikaudu 42 km lõunas.

Küla on asutatud 1498. aastal.

Tenczyn on suvituskoht.


Ely (Nevada)

Ely on linn Ameerika Ühendriikide Nevada osariigis, White Pine'i maakonna halduskeskus ja ainus linn.

Elanike arv on 2020. aasta rahvaloenduse kohaselt 3924. 2010. aastal oli seal 4255 elanikku.

Enne eurooplaste tulekut elasid piirkonnas läänešošonid. 1868. aastal avastati Ely lähedal vaske. Ely asutati Poniekspressi ja Central Overland Route'i kaubatee peatuskohana. 1878. aastal ehitati esimene vasesulataja ja avati postkontor. 1887. aastal sai Ely White Pine'i maakonna halduskeskuseks.

20. sajandi alguses algas suurema vasetoodanguga Elys buum. 1902. aastal sai Ely ettevõtte Nevada Consolidated Copper Corporation peakorteriks ning 1906. aastal ehitati Ely ja Cobre'i vahele Nevada Northern Railway raudteeliin. 1907. aastal oli linnas umbes 2000 elanikku, tänavavalgustus ja kaks päevalehte. Terves maakonnas töötas ligi 30 kaevandusettevõtet.

Pärast kaevanduste sulgemist 1980. aastatel lõpetas tegevuse ka raudtee. Linna suurimaks tööandjaks sai osariiklik vangla.

Linn on saanud nime ilmselt Vermontist pärit kaevandusettevõtte presidendi Smith Ely järgi. Linnas asub Nevada Northern Railway muuseum. Linna läbivat maanteed U.S. Route 50 nimetatakse "Ameerika üksildasemaks maanteeks".

Linnas valitseb poolariidne kliima. Ööpäevased õhutemperatuuri muutused on üsna suured. Kõige soojemad kuud on juuli ja august, mil õhutemperatuur võib tõusta 30 °C, kuid ka suvekuudel võib öösiti esineda miinuskraade. Talvel langeb õhutemperatuur sageli alla –10 °C. Kõrgeim mõõdetud õhutemperatuur Elys on 38 °C, mis mõõdeti 18. juulil 1998. Madalaim temperatuur mõõdeti 6. veebruaril 1989, mil oli −34 °C külma. Sajab 248 mm/a. Lund sajab aastas 129 cm.


Emilcin

Emilcin on küla Poolas Lublini vojevoodkonnas Opole Lubelskie maakonnas Opole Lubelskie vallas. Emilcin asub Opole Lubelskiest umbes 5 km idas ja Lublinist ligikaudu 38 km lääneedelas.

Väidetavalt olevat 10. mail 1978 Emilcinit külastanud ufo. Tulnukad olevat viinud kohaliku talupoja Jan Wolski (1907–1990) mõneks ajaks uurimiseks oma lennumasina pardale. 2005. aastal püstitati Emilcinisse tulnukate külaskäigu mälestuseks mälestussammas.


Orel Mangala

Orel Johnson Mangala (sündinud 18. märtsil 1998 Brüsselis) on Belgia jalgpallur, kes mängib poolkaitsjana Prantsusmaa kõrgliigaklubis Lyoni Olympique ja Belgia jalgpallikoondises.

2017. aasta juunis sõlmis ta nelja-aastase lepingu Saksamaa kõrgliigaklubiga VfB Stuttgart ning hooajal 2017/18 debüteeris ta Saksamaa kõrgliigas. Hooajal 2018/19 oli ta laenul Saksamaa esiliigaklubis Hamburger SV. 2021. aasta juunis pikendas ta Stuttgardiga lepingut kolme aasta võrra.

2022. aasta juulis sõlmis ta lepingu Inglismaa Premier League'i klubiga Nottingham Forest. Esimese värava Inglismaa kõrgliigas lõi ta 4. aprillil 2023 mängus Leeds Unitedi vastu. 2024. aasta veebruaris läks ta Nottingham Forestist laenule Lyoni Olympique'i.

Belgia noortekoondistes mängis Mangala alates 2013. aastast. 2015. aastal saavutas ta Belgia kuni 17-aastaste koondisega noorte maailmameistrivõistlustel kolmanda koha. Belgia jalgpallikoondises debüteeris ta 26. märtsil 2022 sõprusmängus Iirimaa vastu.

Ta on Kongo päritolu.


Joe Worrall

Joseph Adrian Worrall (sündinud 10. jaanuaril 1997 Hucknallis) on Inglismaa jalgpallur, kes mängib keskkaitsjana Inglismaa Premier League'i klubis Nottingham Forest.

Nottingham Foresti akadeemiaga liitus ta 2011. aastal. Hooaja 2015/16 teises pooles oli ta laenul Inglismaa tugevuselt neljanda liiga klubis Dagenham & Redbridge. Nottingham Foresti põhimeeskonnas debüteeris Worrall 2016. aasta oktoobris. Hooajal 2018/19 oli ta laenul Šotimaa kõrgliigaklubis Rangers. Hooajal 2019/20 kujunes Worrall peatreener Sabri Lamouchi käe all Nottingham Foresti võtmemängijaks, kuuludes algkoosseisu kõigis 46 Inglismaa esiliiga mängus. 2020. aasta veebruaris pikendas ta klubiga lepingut nelja aasta võrra.

Hooajal 2020/21 valiti Worrall Nottingham Foresti hooaja parimaks mängijaks. Hooajal 2021/22 oli Worrall regulaarselt Nottingham Foresti kapten, kuna senine kapten Lewis Grabban ei saanud vigastuse tõttu mängida. Ta aitas Nottingham Forestil sel hooajal kindlustada pääs Inglismaa kõrgliigasse ning hooaja lõpus valiti ta koos meeskonnakaaslaste Ryan Yatesi ja Djed Spence'iga Inglismaa esiliiga hooaja sümboolsesse koosseisu. 2022. aasta augustis määrati Worrall algavaks hooajaks Nottingham Foresti kapteniks.

2017. aastal mängis Worrall Inglismaa kuni 20-aastaste ja kuni 21-aastaste koondistes.


Obrocz

Obrocz on küla Poolas Lublini vojevoodkonnas Zamośći maakonnas Zwierzynieci vallas. Obrocz asub Zwierzyniecist vahetult kagus, Zamośćist ligikaudu 21 km edelas ja Lublinist umbes 78 km lõunakagus.

1. jaanuaril 2010 ühendati osa küla territooriumist (136,92 ha) Zwierzynieci linnaga.